title: Vsevolod Garšin

text: Kirjailijan ensimmäinen teos ilmestyi vuonna 1876. Tunnetuksi hänet teki omakohtainen kertomus "Tšetyre dnja" (”Neljä päivää”, 1877), joka ilmestyi Nikolai Nekrasovin, Mihail Saltykov-Štšedrinin ja Nikolai Mihailovskin toimittamassa "Otetšestvennyje zapiski" -lehdessä. Sota jätti syvän jäljen Garšinin äärimmäisen henkilökohtaiseen tuotantoon. Sen mielettömyyttä kuvaavat ”Neljän päivän” ohella kertomukset "Trus" (”Pelkuri”, 1879) ja ”Sotamies Ivanovin muistelmia” ("Iz vospominani rjadovogo Ivanova", 1883). Täynnä humanistista paatosta ovat myös katunaisten traagisia kohtaloita kuvaavat kertomukset "Proisšestvie" (”Tapaus”, 1878) ja ”Taiteilijan lemmentarina” ("Nadežda Nikolajevna", 1885). Fjodor Dostojevskilla ja Leo Tolstoilla oli huomattava vaikutus Garšiniin, vaikka hän ei hyväksynytkään jälkimmäiselle ominaista alistumisen filosofiaa. Sivistyneistön eettisiä ongelmia ja suhdetta vallankumoukseen kirjailija käsittelee kertomuksissa "Vstretša" (”Tapaaminen”, 1879), "Hudožniki" (”Taiteilijat”, 1879), "Attalea princeps" (1880) ja ”Punainen kukka” ("Krasnyi tsvetok", 1883).


title: Vsevolod Garšin

text: Lapsuudesta saakka tunneherkkä Garšin kärsi 1870-luvun alusta lähtien psyykkisistä ongelmista. Helmikuussa 1880 hän vetosi korkeimman toimeenpanevan komitean päällikön Mihail Loris-Melikovin murhaa yrittäneen Ippolit Mlodetskin puolesta. Mlodetskin teloituksen seurauksena hän sairastui maanis-depressiiviseen psykoosiin eli skitsoaffektiiviseen häiriöön ja joutui kahden vuoden ajaksi mielisairaalaan. Vuonna 1883 hän meni naimisiin ja alkoi työskennellä rautatieliiton sihteerinä. Vuonna 1888 hän teki itsemurhan hyppäämällä alas porraskuiluun. Kirjailijan viimeiseksi teokseksi jäi lasten satu ”Matkustava sammakko” (myös ”Sammakko, joka matkusti”, ven. "Ljaguška-putešestvennitsa", 1887).


title: Vsevolod Garšin

text: Garšin oli lyhyen kertomuksen mestari. Hänen proosansa on tunteellista, filosofista ja dramaattista. Sosiaalipsykologisten ja lyyrisfilosofisten kertomusten lisäksi hän kirjoitti satuja, mielikuvitusnovelleja ja kuvauksia.


title: Petteri Kari

text: Petteri Kari (s. 5. toukokuuta 1971 Salo) on suomalainen jalkapalloerotuomari. Hän on tuominnut Suomen pääsarjan Veikkausliigan otteluita vuodesta 1999 lähtien.


title: Petteri Kari

text: Ammatiltaan Kari on upseeri. Hän työskentelee liikuntakasvatusupseerina Saaristomeren Meripuolustusalueella.


title: 1827 – Infernal Musical

text: 1827 – Infernal Musical on hevimusikaali, jonka ensiesitys oli Turussa 21. tammikuuta 2011. Musikaali kertoo vuonna 1827 tapahtuneesta Turun palosta, ja sisältää runsaasti heavy metal -kappaleita, muun muassa Black Sabbathilta, Metallicalta, Iron Maidenilta, Helloweenilta, Manowarilta sekä kotimaisilta yhtyeiltä, kuten Lordilta ja HIMiltä.


title: 1827 – Infernal Musical

text: Näytelmän ohjasi Juha-Pekka Mikkola ja käsikirjoitti Mike Pohjola. Käsiohjelman mukaan tarinan alkuperäisidea pohjautui Pohjolan novelliin ja Mikkola keksi toteuttaa sen hevimusikaalina. Esityksen tuotti Turun Nuori Teatteri osana Turun vuotta Euroopan kulttuuripääkaupunkina 2011. Musikaali toteutettiin lähes kokonaan turkulaisvoimin. Koreografina toimi Mikko Kaikkonen ja kapellimestarina Joona Lukala. Puvustuksesta vastasi Tytti Mulo, valosuunnittelusta Antti Niitemaa ja tuliefekteistä Pyroman oy.


title: 1827 – Infernal Musical

text: Näytelmässä esiintyy monta historiallista henkilöä, kuten Turun polttamisesta syytetty piika Maria Vass, arkkipiispa Jakob Tengström, Fredrika Runeberg, Paavo Ruotsalainen ja Suomen kenraalikuvernööri Arseni Zakrevski. Näytelmän keskeinen aihe on miehuus ja erilaiset miesten mallit.


title: Hirvennenäsaivartaja

text: Hirvennenäsaivartaja ("Cephenemyia ulrichii") on kiiliäisiin kuuluva hirven loisena elävä kärpäslaji.


title: Hirvennenäsaivartaja

text: Melko kookas, 16–18 mm pitkä ja ruumiinmuodoltaan pullea, pinnaltaan hyvin tuuheakarvainen kärpänen. Karvoituksen musta-keltainen väritys muistuttaa suuresti kimalaista. Verkkosilmät ovat suuret ja kahvinruskeat. Tuntosarvet ovat kärpäsille tyypilliseen tapaan lyhyet, alaspäin kaareutuvat ja niihin liittyy yläviistoon osoittava arista. Suuosia ei ole, eikä aikuinen kärpänen nauti ravintoa.


title: Hirvennenäsaivartaja

text: Täysikasvuinen toukka on tumman punaruskea ja jopa 40 mm:n pituinen.


title: Hirvennenäsaivartaja

text: Suomessa hirvennenäsaivartajaa tavataan etelärannikolta ainakin Oulun ja Kuusamon korkeudelle saakka. Aikuiset kärpäset ovat lennossa heinä-elokuussa.


title: Hirvennenäsaivartaja

text: Hirvennenäsaivartajaa tavataan siellä missä hirviäkin. Aikuinen kärpänen on kiiliäisille tyypilliseen tapaan hyvin lyhytikäinen ja sen ainoa tarkoitus on lisääntyminen. Naaras ei muni vaan ruiskauttaa useiden kymmenien pienten toukkien ryhmän isäntäeläimeksi valitsemansa eläimen sieraimeen. Isäntä on jokseenkin aina hirvi, mutta kehittyneitä toukkia on tavattu myös metsäkauriista. Toukat elävät isäntäeläimen nenäontelossa sekä kurkussa käyttäen ravinnokseen limakalvoja. Suuren toukkamäärän tapauksessa infektio voi johtaa kuolemaan, erityisesti vasojen tapauksessa. Satunnaisesti toukat saattavat kaivautua sieraimista ja nielusta syvemmälle, jopa aivoihin asti, jolloin hirvi voi seota tai kuolla. Toukat tarttuvat alustaansa piikikkään pintansa avulla, kunnes täysin kehittynyt toukka antaa isännän aivastaa itsensä ulos. Kotelo sijaitsee maaperässä. Laji talvehtii toukkana isännän elimistössä.


title: Hirvennenäsaivartaja

text: Satunnaisesti hirvennenäsaivartajan tiedetään ruiskuttaneen toukkia myös ihmisen silmään aiheuttaen sidekalvon tulehduksen. Toukkien piikikkyyden vuoksi niiden poistaminen vaatii lääkärikäyntiä. Toukkien ei tiedetä koskaan saavuttaneen toista toukkavaihetta ihmisessä.


title: Papinniemen leirintäalue

text: Papinnimen leirintäalue on leirintäalue Etelä-Karjalan pohjoiskärjessä Pyhäjärven rannalla Parikkalan Papinniemessä, entisen Uukuniemen kunnan alueella. Alue on pieni ja lähellä luontoa. Papinniemi tunnetaan erityisesti sen kauniista hiekkarannastaan, joka on pitkä ja hienosta hiekasta muotoutunut.


title: Papinniemen leirintäalue

text:
Historia
Papinniemessä on ollut leirintäalue toimintaa jo 1960-luvulta saakka. Se on yksi Suomen vanhimmista leirintäalueista. Alueella on ollut toimintaa tunnetusti jo 1600- luvulta lähtien.


title: Papinniemen leirintäalue

text: Uukuniemen Papinniemessä on autioitunut ortodoksikylä, joka on monipuolinen ja laaja historiallisen ajan muinaisjäännösalue. Aluetta pidetään Suomen historian kannalta yhtenä merkittävimpänä arkeologisena alueena. Alueella on sijainnut Uukuniemen ortodoksinen pääkirkko, kalmisto ja asuinpaikka. Asutus on muodostanut kokonaisen ortodoksikylän, joka on autioitunut kokonaan 1600-luvulla.


title: Papinniemen leirintäalue

text: Papinniemi sijaitsee alueella, joka oli kahden kulttuurialueen ja kahden uskontokunnan rajamailla. Paikka on merkittävä moninaisten löytöjensä ansiosta. Ensimmäiset tiedot Papinniemen muinaisjäännöksestä saatiin talteen jo vuonna 1882 . Tämän jälkeen paikka jäi unohduksiin tutkijoilta yli sadaksi vuodeksi kunnes Papinniemen autiokylää ryhdyttiin tutkimaan jälleen 1990-luvulla.


title: Papinniemen leirintäalue

text: Alueen muinaisjäännökset sijaitsevat noin puolen kilometrin pituisella ja noin 150 metrin levyisellä harjanteella. Ylhäällä kallioiden eteläpään tasalla on kirkon paikka ja sen luona kalmisto. Kirkon paikan läheisyyteen on pystytetty ortodoksinen matkamiehen risti.


title: Papinniemen leirintäalue

text: Papinniemen leirintäalueella sijaitsee Suomen parhaiten säilynyt verkkokivi. Verkkokivi toimi kalastajien uhrikivenä.


title: Papinniemen leirintäalue

text: Alueelta löytyy myös muinainen kouraisukivi, josta mm. kauppamiehet kouraisivat onnea mukaansa vaaralliselle kaupparetkelle.


title: Carl Christoffer Gjörwell

text: Carl Christoffer Gjörwell tarkoittaa kahta saman nimistä henkilöä, isää ja poikaa:


title: Gypsy Heart Tour

text: Gypsy Heart Tour (tunnettu myös nimellä Corazón Gitano Tour) on yhdysvaltalaisen laulaja-näyttelijä Miley Cyrusin kolmas kiertue. Se mainosti hänen studioalbumiaan "Can’t Be Tamed". Kiertue alkoi 29. huhtikuuta 2011 Ecuadorin Quitosta ja päättyi kahdenkymmenen esityksen jälkeen 2. heinäkuuta 2011 Perthiin, Australiaan. Kiertue oli Cyrusin ensimmäinen, jossa hän vieraili kyseisissä maissa.


title: Gypsy Heart Tour

text: Kiertueesta ilmoitettiin 21. maaliskuuta 2011, kun Cyrus vieraili "Saturday Night Live" -televisio-ohjelmassa. "OK!"-lehden haastattelussa Cyrus kertoi, ettei ole tuomassa kiertuetta Yhdysvaltoihin, koska tuntee esiintymisen siellä epämukavaksi.


title: Gypsy Heart Tour

text:
Cyrus kertoi ennakkoon, ettei kiertue olisi samanlainen kuin hänen aikaisemmat kiertueensa. Hänen mukaansa edellinen kiertue Wonder World Tour keskittyi enemmän teatraalisiin asioihin ja asuvaihdoksiin. Uudella kiertueella Cyrus halusi näyttää vakavuutensa musiikin suhteen ja esitellä yleisölle itsestään sellaisen puolen, jota ei näe televisiosta. Cyrus kertoi, että kiertue sisältäisi akustisia esityksiä ja kappaletoiveita yleisöltä.
Lähteet:


title: Nacho

text: Nachot ovat Meksikosta peräisin olevia juustokuorrutettuja tortillalastuja. Ignacio "Nacho" Anaya tarjosi tätä ruokalajia ensimmäisen kerran vuonna 1943.


title: Derbyn silkkikehräämö

text: Derbyn silkkikehräämö on 1700-luvun silkkikehräämö Derbyn kaupungissa Englannissa. Kehräämössä toimii nykyisin Derbyn teollisuusmuseo.


title: Derbyn silkkikehräämö

text: Silkkikehräämön perustivat vuonna 1721 veljekset John ja Thomas Lombe italialaisten suunnitelmien mukaiseksi Derwentjoen varteen, mistä kehräämön koneet saivat käyttöönsä vesivoimaa. John Lombe oli työskennellyt Thomas Cotchettin apuna, kun tämä yritti perustaa vesivoimalla toimivan kehräämön. Cotchettin yritys epäonnistui, ja Lombe matkusti Italian Piemonteen hankkimaan tarvittavaa osaamista teollisuusvakoilulla. Italialaiset eivät päästäneet häntä tutustumaan tehtaaseen, mutta Lombe lahjoi kaksi sikäläistä huoltomiestä päästämään hänet perehtymään laitteiden toimintaan. Hän piirsi koneiston osia muistiin iltaisin, salaisten tehdasvierailujensa jälkeen. Hän oli juuri ja juuri saanut tarpeeksi tietoa, kun jäi kiinni. Hän pakeni laivalla ja otti mukaansa kaksi häntä avustanutta italialaista joiden henki oli yhtä lailla vaarassa.


title: Derbyn silkkikehräämö

text:
Lombe vuokrasi tehdasta varten 160 m pitkän ja vain 17 m leveän saaren. Italialaisten piirustusten mukaan tehdyt koneet tarvitsivat voimanlähteekseen seitsenmetrisen vesirattaan. Kehräämön vesirattaan, voimansiirron ja muut koneet toteutti George Sorocold, joka oli aikansa johtavia hydrauliikkainsinöörejä. Sorocoldille siirtyminen vesirattaista ja pumpuista hienoa silkkilankaa kehrääviin koneisiin oli haaste. Lopullisessa laitteistossa oli 10 000 värttinää, 25 000 kelapuolaa, lähes 5000 hammasratasta, yli 9000 kääntöpuolaa ja 46 000 vyyhdityspuolaa, joita kaikkia pyöritti yksi vesiratas.
Tehdasrakennuksen rakennusaikana Lombe pystytti osia laitteistostaan kaupungintalon läheisyyteen, ja palkkasi vähävaraisia ihmisiä pyörittämään koneita käsin. Lomben tehdas tuotti silkkiä halvemmalla kuin italialaiset, ja auttoi häntä rahoittamaan lopullista yritystään. Kaikkiaan hän tarvitsi 30 000 punnan pääoman. Turvatakseen toimintansa Lombe hankki laitteistolleen patentin.
Derbyn silkkikehräämön rakentaminen kesti kolme vuotta. Se perustettiin soistuneeseen joenpohjaan 5–7 metriä pitkien tammipaalujen varaan, jotka juntattiin vieri viereen tarkoitusta varten kehitetyllä koneella. Tehtaaseen rakennettiin kahdeksan suurta salia, joissa oli yhteensä 468 ikkunaa. Valmistuttuaan kehräämörakennus oli viisikerroksinen, 33 m pitkä ja 12 m leveä.


title: Derbyn silkkikehräämö

text: Derbyn silkkikehräämön tuotannon ja työntekijöiden määrä oli suurempi kuin minkään aikaisemman tekstiiliverstaan. 1730-luvulla se työllisti yli 300 henkeä. Kehräämöstä kehittyi merkittävä nähtävyys, jossa esimerkiksi Samuel Johnson ja James Boswell vierailivat suurella Englannin kiertomatkallaan tutustumassa "sittemmin teolliseksi vallankumoukseksi kutsutun liikkeen pioneeriin". John Lombe kuoli vuonna 1722, ja tuhannet osallistuivat hänen hautajaisiinsa. Kun Lomben patentti raukesi vuonna 1732, Thomas Lombe yritti saada sille jatkoaikaa sillä perusteella, että ei ollut ehtinyt hyödyntää sitä taloudellisesti, koska laitteiston kehitys vei niin paljon aikaa. Parlamentti ei suostunut jatkamaan voimassaoloa, vaan maksoi mieluummin huomattavan korvauksen. Thomas Lombe eli loppuelämänsä Lontoossa ja kuoli vuonna 1739. Hänen 120 tuhannen punnan omaisuutensa jaettiin lesken ja kahden tyttären kesken. Leski yritti myydä tai vuokrata tehdasta moneen kertaan, sillä kasvanut kilpailu oli nakertanut tehtaan kannattavuutta. Lopulta hän myi sen Richard Wilsonille. Tehdas oli Mr. Swiftin hallussa vuoteen 1803 asti, ja hän teki laitteistoon monia parannuksia.


title: Derbyn silkkikehräämö

text: Derbyn silkkikehräämöön kehitettyjä rakenteita ja toimintaperiaatteita käytettiin monissa muissa tulevissa tehtaissa. Vuoteen 1850 mennessä Britannian silkintuotannossa työskenteli yli miljoona henkeä.


title: Derbyn silkkikehräämö

text: Samaan Derwentjoen laaksoon rakennettiin myöhemmin lisää tekstiilitehtaita, jotka yhdessä muodostavat vuodesta 2001 alkaen Unescon maailmanperintökohteen. Alkuperäisestä Derbyn silkkikehräämörakennuksesta on varsin vähän jäljellä, sillä se uusittiin perusteellisesti tulipalon jälkeen vuonna 1910. Takorautaiset portit vuodelta 1725 ovat English Heritagen suojelulistalla.


title: Paakkola (Tervola)

text: Paakkola on Tervolan kunnan rajojen sisäpuolella sijaitseva kylä. Asukkaita on noin 160.


title: Paakkola (Tervola)

text: Paakkola sijaitsee Tervolan kunnan eteläosassa ja osittain Keminmaan kunnan pohjoisosassa, Lapin läänissä, Peräpohjolan maakunnassa. Nimityksiä Paakkola ja Yli-Paakkola käytetään Kemijoen Länsi- ja itäpuolilla nauhamaisesti sijaitsevista kylistä jotka kuuluvat Tervolan kuntaan. Ala-Paakkola sen sijaan on Keminmaan puolella. Nykyään puhekielessä näistä kylistä käytetään nimityksiä Itäkoski, Länsikoski, Törmä ja Maula. Paakkolanvaara on maaston kohouma Törmässä, Ala-Paakolassa.


title: Paakkola (Tervola)

text: Paakkolassa järjestetään joka vuosi Paakkolan Pilkki -niminen tapahtuma. Kävijämäärä on ollut yleensä 500-700 ihmistä. Pilkit järjestää Paakkolan Kyläyhdistys yhdessä Tervolan kunnan kanssa. Tapahtuma on järjestetty vuodesta 1995 alkaen.


title: Paakkola (Tervola)

text: Paakkolan Kyläyhdistys on aktiivinen toimija ja kylän kehittäjä. Kyläyhdistys osti vuonna 2016 Paakkolan Nuorisoseuralta toimitalon. Kyläyhdistys saneerasi talosta koko kylän yhteisen harrastus-, tapahtuma-, viihtymis- ja kokoontumispaikan, johon mahtuu 100 henkeä. Paakkolan Kylätalo on nykyaikaisesti varustettu. Siellä on muun muassa leivinuuni, jossa voidaan leipoa sekä valmistaa ruokaa.


title: Paakkola (Tervola)

text: Paakkolan kotiseutumuseossa on Kemijokivarren asutuksen historiaa esiteltynä vanhan maalaistalon pihapiirissä ja entisöidyssä Paakkolan kyläkoulussa. Museoalueella on näyttelypuisto, jossa on alueella perinteisesti kasvatettuja kasvilajeja ja harvinaisuuksia. Paakkolassa on myös laavu, uimaranta ja leikkikenttä.


title: Pertti Lehikoinen

text: Pertti Lehikoinen (19. maaliskuuta 1952 Helsinki) on kirjeshakin maailmanmestari.


title: Pertti Lehikoinen

text: Lehikoinen on valmistunut ylioppilaaksi Helsingin lyseosta. Sen jälkeen on suorittanut ohjelmoijan tutkinnon Atk-instituutissa ja työskennellyt 1978-2004 systeemisuunnittelijana Aro-yhtymässä. Hän jäi pois työstä kun kirjeshakin maailmanmestaruusturnaus alkoi.


title: Pertti Lehikoinen

text: Lehikoinen saavutti nuortenmestaruuden lähishakissa 1970 ja mestaruuden 1989. Kirjeshakin mestaruuden hän sai 1972, suomenmestaruuden 1976, kansainvälisen mestaruuden 1980, suurmestaruuden 1985 ja vihdoin 2011 maailmanmestaruuden, joka oli ollut hänen haaveenaan vuodesta 1975. Voittoon hän lopetti kilpailemisen: "Huipulla on hyvä lopettaa."


title: Pickford House Museum

text: Pickford House Museum on museona toimiva kaupunkitalo Derbyn kaupungissa Englannissa. Sen rakennutti perheelleen arkkitehti Joseph Pickford (1734-1782) vuonna 1770. Talo on sisustettu kuvaamaan elämää Yrjöjen aikakaudella. Siellä on näytteillä myös kaupunginmuseon tekstiilikokoelma, jossa on asuja myös 1900-luvulta.


title: Pickford House Museum

text: Useimmat tuon aikakauden museoidut rakennukset ovat komeita kartanoita, joissa näkyy yläluokan elämää, mutta Pickford Housessa esitellään keskiluokan historiaa. Pohjakerroksen huoneet on sisustettu sellaiseen asuun jossa ne olisivat voineet olla Pickfordin aikana. Palveluskunnan elämää 1830-luvulla valottavat keittiö kodinhoitohuone, kellari ja ruokakomero. Keskikerrokseen on luotu vuoden 1815 asussa olevat makuuhuone ja pukeutumishuone. Ylimmässä kerroksessa on palvelijanhuone.


title: Pickford House Museum

text: Museoon liittyy myös muotopuutarha ja tuoksuvien kasvien puutarha.


title: C. E. Carlson

text: C. E. (Carl Erik) Carlson (16. helmikuuta 1923 Helsinki – 28. huhtikuuta 2010 Helsinki) oli talouselämän vaikuttaja ja kirjailija. Hän toimi Suomen itsenäisyyden juhlarahaston yliasiamiehenä ja julkaisi taloustieteellisten teosten ohessa myös muistelmateoksen.


title: C. E. Carlson

text: C. E. Carlsonin vanhemmat olivat Helsingin käräjäoikeuden oikeusneuvosmies, lakitieteen tohtori (h.c.) B. C. Carlson ja konttoristi Margit Spranger. Hän kävi ruotsinkielisen alkeiskoulun, mutta kirjoitti ylioppilaaksi suomenkielisen Normaalilyseon klassiselta linjalta. Suoraan varusmiespalveluksesta hän joutui jatkosodan rintamalle kesällä 1941. Sodan jälkeen hän valmistui vuori-insinööriksi Helsingin Teknillisestä korkeakoulusta 1948.


title: C. E. Carlson

text: Toimittuaan useissa yrityselämän johtotehtävissä Carlson väitteli tohtoriksi 1970, ja hänet nimitettiin Teknillisen korkeakoulun teollisuustalouden professoriksi. Päätyönsä hän teki yliasiamiehenä Suomen itsenäisyyden juhlarahastossa Sitrassa vuosina 1974–1986.


title: C. E. Carlson

text: Carlson kirjoitti sekä suomeksi että ruotsiksi. Hänen johdollaan laadittiin Sitran tulevaisuutta käsittelevä teos "Suomen talous 2010". Hänen omia tekstejään on koottu teokseen "Puheita ja kirjoituksia 1974–1985." Vuonna 1999 ilmestyi Carlsonin kirjoittama Fiskars-yhtiön historia "Fiskars 350", jonka visuaalinen asu on Erik Bruunin.


title: C. E. Carlson

text: "Nuoren miehen sota 1941–1944" (1993) on Carlsonin muistelmateos rintamavuosilta. Sotaan joutuessaan hän oli 18-vuotias. Hän ei keskity niinkään sodan kulun ja taisteluiden kuvaamiseen kuin kertoo siitä, millaista nuorten miesten elämä rintamalla ylipäänsä oli: Asemasotavaiheen erilaiset vapaa-ajan harrastukset, opiskelu, kirjeiden odottaminen ja toisaalta toverien kuoleman kohtaaminen.


title: Lontoo rae

text: Lontoo rae on alun perin Chymoksen ja nykyisin Fazerin valmistama lakritsimakeinen, joka tuli markkinoille vuonna 1957. Se on yksi suosituimpia ”leffakarkkeja”. Sen mainonta sai aikoinaan paljon huomiota, kun tv-sarjasta "Mennään bussilla" tuttu rahastaja Jack (Bob Grant) puhui huonolla suomella ”niin Londoraeta, niin Londoraeta”.


title: Lontoo rae

text: Lontoo raetta myydään pusseissa sekä suklaalevynä. Pussista poiketen Lontoo rae -suklaalevy sisältää ammoniumkloridia eli salmiakkia.


title: Voimistelu kesäolympialaisissa 1952 – naisten hyppy

text: Naisten voimistelun hyppyyn Helsingin olympiakisoissa 1952 osallistui 134 urheilijaa ja he edustvat 18 eri kansakuntaa. Kilpailu käsitti kaksi suoritusta, pakolliset ja vapaavalintaiset liikkeet. Pisteet vaikuttivat osaltaan myös henkilökohtaiseen 8-otteluun ja joukkuekilpailuun.


title: Voimistelu kesäolympialaisissa 1952 – naisten puomi

text: Naisten puomivoimisteluun Helsingin olympiakisoissa 1952 osallistui 134 urheilijaa ja he edustvat 18 eri kansakuntaa. Kilpailu käsitti kaksi suoritusta, pakolliset ja vapaavalintaiset liikkeet. Pisteet vaikuttivat osaltaan myös henkilökohtaiseen 8-otteluun ja joukkuekilpailuun.


title: Rusakkonuljaska

text: Rusakkonuljaska ("Chroogomphus rutilus") on Suomessa yleinen hyvä ruokasieni, jota ei kuitenkaan tapaa erityisen usein suurissa määrin samoilla kohdin. Se on pääosin kosteahkojen lehtojen alueella. Se suosii kalkkipitoista maaperää ja katsotaan männyn juurisieneksi.


title: Rusakkonuljaska

text: Sieni on pehmeä, jalka täyteinen ja hoikkarakenteinen. Lakki on huomattavan kupera ja heltat paksut ja harvassa, mustaitiöiset, huomattavan voimakkaasti johteiset. Ulkomuoto vaikuttaa selkeästi muiden nuljaskoiden kaltaiselta, mutta rusakkonuljaska luetaan nykyisin eri sukuun kuin Suomessa tavattavat limanuljaska, punanuljaska ja lehtikuusennuljaska.


title: Vesak

text: Vesak tai suomeksi buddhapäivä on Buddhan syntymän kunniaksi vuosittain vietetty buddhalainen juhla. Sen ajankohta vaihtelee valtioittain ja kuun vaiheiden mukaan. Yleensä vesakia vietetään buddhalaisen kalenterin vaiśākha-kuukauden täydenkuun päivänä, mutta monissa mahajana-buddhalaisissa maissa vaiśākha-kuukauden 8. päivänä. Gregoriaanisessa kalenterissa juhla sijoittuu toukokuun tienoille.


title: Konstantin Barulin

text: Konstantin Aleksandrovitš Barulin (, s. 4. syyskuuta 1984 Karaganda, Kazahstanin SNT, Neuvostoliitto) on venäläinen jääkiekkomaalivahti, joka pelaa KHL-joukkue HK Sotšissa. Hän on pelannut aiemmin KHL:n Atlantissa, TsSKA Moskovassa ja Ak Bars Kazanissa.


title: Konstantin Barulin

text: St. Louis Blues varasi Barulinin kolmannella kierroksella 84. pelaajana, mutta hän ei tehnyt sopimusta St. Louisin kanssa vaan jäi Venäjälle, missä on pelannut KHL:ssä vuodesta 2008.


title: Konstantin Barulin

text: Barulin kuului Venäjän jääkiekkomaajoukkueeseen sen voittaessa MM-kultaa vuonna 2012, mutta pelasi turnauksessa vain kaksi ottelua.


title: Joseph Wright

text: Joseph Wright (3. syyskuuta 1734 Derby – 29. elokuuta 1797 Derby) oli englantilainen maisema- ja muotokuvamaalari. Hän ystävystyi valistusajan englantilaisen sivistyneistön kanssa ja maalasi useita muotokuvia sen edustajista.


title: Joseph Wright

text: Wrightiä viehätti valon käsittely, ja hän maalasi useita ihmisryhmiä hämärässä tilassa, jota valaisi vain yksittäinen valonlähde kuvan keskiosassa. Wrightin tapa käsitellä valoa ja varjoa on saanut vaikutteita Rembrandtilta, mutta Wrightin aihevalinnat olivat omintakeisia: hän kuvitti valistusajan historiaa maalaten tieteellisiä kokeita, uusia laitteita ja teollisen vallankumouksen kärkinimien muotokuvia. Hän seurasi tieteellisiä luentoja ja maalasi kolme kuuluisaa luonnontieteisiin liittyvää teosta: Filosofi luennoi telluuriosta (" Philosopher giving that Lecture on the Orrery, in which a lamp is put in place of the Sun", 1765), Koe tyhjiöpumpulla ("An Experiment on a Bird in the Air Pump", 1768) ja Alkemisti löytää fosforin ("he Alchemist in Search of the Philosopher's Stone Discovers Phosphorus", 1771).


title: Joseph Wright

text: Wright oli Englannin Midlandsin alueen merkittävin taiteilija 1700-luvulla. Suuri kokoelma hänen teoksiaan on Derbyn kaupunginmuseossa.


title: Joseph Wright

text: Wright syntyi Derbyssä, Englannin Midlandsiksi kutsutussa keskiosassa. Hännen isänsä oli lakimies. Nuori Joseph Wright kiinnostui muotokuvien piirtämisestä ja lähti noin 17-vuotiaana Lontooseen opiskelemaan Thomas Hudsonin johdolla. Palattuaan Derbyyn hän alkoi pian kasvattaa mainetta muotokuvamaalarina, ja sai tilauksia myös kaupungin ulkopuolelta.


title: Joseph Wright

text:
Wrightin töitä oli ensimmäisen kerran esillä Lontoon taideseuran näyttelyssä vuonna 1765, kun taiteilija oli 31-vuotias. Yksi niistä oli "Three Persons Viewing the Gladiator by Candlelight", joka kuvaa kolmea ihmistä kynttilänvalossa. Kynttilänvalon käyttäminen oli yhteistä sarjalle Wrightin tuon ajan maalauksia, jotka loivat Wrightille mainetta koko maassa.
Tuon ajan töiden, kuten "Filosofi lampun valossa", tarkoissa yksityiskohdissa näkyy Wrightin hollantilaisilta laatukuvien maalareilta saamat vaikutteet, mutta valonhämyn eli chiaroscuron käsittely on ollut aikanaan radikaalia.


title: Joseph Wright

text: Wrightin teoksia on luokiteltu moneen tyylisuuntaan: hänen muotokuvansa edustavat realismia, maisemataulut kuten "Ketunkolon tukkija" romantiikkaa, Filosofi lampun valossa ja "Miravan" uusgoottilaista tyyliä ja eräitä sommitelmia, kuten "Korinttilainen neito" voisi kutsua romanttiseksi uusklassismiksi.


title: Joseph Wright

text: Wrightin aikana Midlands oli yksi teollistumisen keskeisiä alueita, ja hänen tuttavapiiriinsä kuului teollistumisen edelläkävijöitä kuten Richard Arkwright sekä ajan merkittäviä intellektuelleja kuten Darwinin isoisät, keramiikanvalmistusta kehittänyt Josiah Wedgwood ja luonnontutkija-runoilija Erasmus Darwin. Wright maalasi muotokuvia useista Lunar societyn jäsenistä. Heistä erityisen läheisiksi tulivat Darwin ja John Whitehurst, joka oli ammatiltaan kelloseppä mutta tutki geologiaa ja tulivuoria. Tulivuori-innostus tarttui Wrightiin, ja Italian matkansa aikana hän maalasi yli 30 kuvaa Vesuviuksesta. Whitehurstin vaikutus näkyy myös "Telluurio"-teoksessa.


title: Joseph Wright

text: Vuosina 1768–1771 Wright asui Liverpoolissa. Ei ole selvää, miksi hän muutti sinne, mutta on spekuloitu, että hän koki saavansa liian vähän arvostusta niin Lontoon taidepiireissä kuin kotikaupungissaan Derbyssä. Royal Academy oli perustettu vuonna 1768, eivätkä sen 30 perustajajäsentä pitäneet Wrightiä jäsenyyden arvoisena.


title: Joseph Wright

text:
Wright matkusteli ja piirsi luonnoksia Italiassa vuosina 1773–1775. Hän näki Vesuviuksen purkautuvan, ja tutustui Antiikin Rooman ja renessanssin rakennuksiin ja taiteeseen.
Wright lähetti Vergiliuksen hautaa esittävän maalauksensa lahjaksi runoilija William Hayleylle, joka kirjoitti vastalahjaksi ylistävän runon "Oodi Joseph Wrightille Derbystä".


title: Joseph Wright

text: Wright oli naimisissa ja sai kuusi lasta. Hän jäi leskeksi 1790, mutta jatkoi itse maalaamista viimeisiin vuosiinsa asti. Hän kuoli 1797 Derbyssä.


title: Joseph Wright

text: Lontoon Tate-galleriassa vuonna 1958 pidetyssä näyttelyssä Wrightiä nimitettiin maakuntasarjan taiteilijaksi, jonka tuotanto on kuitenkin monipuolinen ja työt omaperäisiä.


title: Joseph Wright

text: Monet Wrightin kuuluisimmista töistä kuvaavat tieteellisiä kokeita tai luentoja, kuten "Filosofi luennoi telluuriosta", jossa luonnonfilosofi esittelee telluuriota, ja "Koe tyhjiöpumpulla" (1768). Telluurio-maalauksen kuva-aiheena on tieteellinen demonstraatio, jossa planeettakunnan malliin on laitettu lamppu auringon paikalle mahdollisesti auringonpimennyksen havainnollistamiseksi. Lampusta tuleva, osallistujien päälle lankeava valo voidaan käsittää myös valistusajan tapaan tiedon valon symboliksi. Maalauksen luennoija muistuttaa Isaac Newtonia sellaisena kuin Godfrey Kneller hänet maalasi.


title: Joseph Wright

text:
Joseph Wrightin mestariteoksiin kuuluvat myös fosforin keksimistä kuvaava "Alkemisti löytää fosforin" sekä "Intiaanin leski", josta nähdään, että päähinettä varten Wrightillä on ollut malli, mutta intiaanin käyttämien vaatteiden tilalle hän on kuvitellut uusklassismille tyypillisen viitan.
Italian matkallaan Wright keksi, miten hän saattoi yhdistää kiinnostuksensa kuva-alalle sijoittuvasta valonlähteestä maisemamaalaukseen. Vesuvius-sarjan lisäksi hän maalasi kuvia Rooman vuosittaisista suurista ilotulituksista. Englantiin palattuaan hän maalasi yhä enemmän maisemia, tutki kallion muodostumia ja valon käyttäytymistä ilmakehässä ja säilytti tieteellisestä tarkastelusta huolimatta töissään esteettiset arvot.


title: Joseph Wright

text: Wright oli suosittu muotokuvamaalari jo nuorena. Italian matkan jälkeen hänen muotokuvansa paneutuivat syvemmälle niiden mallin luonteeseen, mukana on usein vertauskuvallisia esineitä ja kirjallisia viittauksia, ja väriskaala on hillitty.


title: Sivetti

text: Sivetti on sivettikissojen peräaukon tienoilla olevista anaalirauhasista erittyvä voimakashajuinen aine.


title: Virolat

text: Virolat ("Virola") on eteläamerikkalainen kasvisuku, joka kuuluu muskottikasvien ("Myristicaceae") heimoon.


title: Virolat

text: Puun pihka sisältää voimakkaita hallusinogeenisia alkaloideja. Pihkaa on kuivattu, jauhettu ja imetty sieraimiin. Sitä on käytetty Amazonin heimojen maagis-uskonnollisissa menoissa.


title: Hans Jacob von Grimmelshausen

text: Hans Jacob von Grimmelshausen (n. 1622 Gelnhausen – 17. elokuuta 1676 Renchen) oli saksalainen kirjailija, jonka tunnetuin teos on "Der Abenteuerliche Simplicissimus Teutsch", 1676 eli "Seikkailukas Simplicissimus" (suom. Werner Anttila, 1950, toinen painos Karisto 1977). Humoristinen teos on omaelämäkerrallinen kuvaus, joka on sijoitettu kolmikymmenvuotisen sodan aikaan.


title: Khổng Tú Quỳnh

text: Khổng Tú Quỳnh (s. 22. marraskuuta 1991) on vietnamilainen poplaulaja, näyttelijä ja malli.


title: Khổng Tú Quỳnh

text: Nuorena hän esiintyi lukuisissa teinilehdissä ja osallistui koulujensa kulttuurifestivaaleihin ja tanssikilpailuihin. 16-vuotiaana hänet löysi vietnamilainen levy-yhtiö NewGen Entertainment, jonka kanssa hän sitten allekirjoitti sopimuksen. Julkaistuaan suosituimman kappaleensa Tiệm Bánh Dâu Tây ("mansikkaleipomo") Tú Quỳnhin fanit alkoivat kutsua häntä nimellä Cô Bé Dâu Tây eli Pikkuneiti Mansikka.


title: Khổng Tú Quỳnh

text: Nykyään hän myös opiskelee ravintolan johtoa ja turismia Hồng Bàngin yliopistossa Hồ Chí Minhin kaupungissa.


title: Ronin The Samurai

text: Ronin The Samurai on Angry Martian Studiosin kehittämä hack and slash -peli, joka julkaistiin iPadille vuonna 2010. Siitä on tehty myös 21. toukokuuta 2010 kehittynyt versio, jossa muun muassa HD-grafiikat, uutta kuvamateriaalia, uudet animaatiot ja uudet viholliset.


title: Ronin The Samurai

text: Pelin tapahtumat sijoittuvat feodaaliseen Japaniin, jossa ilkeä shōgun Herra Itachi Hatake on vallannut maan. Herra Hataken armeijat alkavat hyökätä rauhalliseen maahan ja teurastavat kaiken tielleen osuvan. Lukemattomat sotilaat kaatuvat taistelussa Herra Hataken armottomia armeijia vastaan. Kaikki tuntuu olevan menetetty, mutta sitten verisestä sumusta ilmestyy eräs tuntematon voimakas ja peloton samurai aikomuksenaan kukistaa ilkeä shōgun.


title: Ronin The Samurai

text: "Ronin The Samurai" kehitettiin iPhonen Unity3D-pelimoottorilla. Peli julkaistiin iTunesin App Storessa 4. toukokuuta 2010.


title: Robert Preston

text: Robert Preston (8. kesäkuuta 1918 Newton, Massachusetts – 21. maaliskuuta 1987 Santa Barbara, Kalifornia) oli yhdysvaltalainen näyttelijä. Hän aloitti elokuvauransa 1930-luvun lopulla. Tunnetuksi hän tuli näyteltyään Cecil B. DeMillen vuonna 1939 valmistuneessa elokuvassa "Urhojen tie". Preston näytteli Broadwaylla musikaalissa "The Music Man" ja sai roolisuorituksestaan Harold Hillinä Tony-palkinnon. Hän näytteli saman roolin myös musikaalin elokuvaversiossa "Musiikkimies", joka valmistui vuonna 1962. Toisen Tony-palkintonsa Preston sai vuonna 1966 musikaalista "I Do! I Do!". Preston oli ehdolla parhaan miessivuosan Oscar-palkinnon saajaksi elokuvasta "Victor/Victoria" (1982).


title: Deezer

text: Deezer on ranskalainen musiikkipalvelu, jossa käyttäjät voivat kuunnella musiikkia suoratoistona Internetistä. Deezer julkaistiin 24. elokuuta 2007. Palvelua kustannetaan mainostuloilla. Toukokuussa 2013 Deezerissä oli 20 000 000 kappaletta. Palvelun käyttö ei vaadi erillistä ohjelmaa, vaan sivustolla olevia kappaleita pystyy kuuntelemaan suoraan verkkosivuston kautta. Palvelu on saatavissa myös älypuhelimille erillisen sovelluksen kautta. Palvelu avattiin Suomessa toukokuussa 2013. Deezer on Spotifyn kilpailijaDeezerissä on tarjolla yli 53 miljoonaa kappaletta


title: Derwentin laakson tehtaat

text: Derwentin laakson tehtaat ovat vanhoja tekstiilitehtaita Derwentjoen laaksossa Englannin Derbyshiressä. Ne muodostavat vuodesta 2001 alkaen Unescon maailmanperintökohteen. Tehtaat ja niiden työläisille rakennetut asunnot kattavat 24 km jokivartta Derbyn keskustasta pohjoiseen. Laakson kehräämöt kuuluivat maailman ensimmäisiin nykyaikaisiin tehtaisiin, ja niiden rakenteita ja toimintaperiaatteita kopioitiin myöhemmin ympäri Englantia ja koko maailmaa.


title: Derwentin laakson tehtaat

text: Vanhin tehtaista on Derbyn silkkikehräämö, joka rakennettiin vuonna 1721. Richard Arkwright rakennutti vesivoimalla toimivan puuvillakehräämön Cromfordiin vuonna 1771 ja suuremman kehräämön vuosina 1776–1777. Houkutellakseen työvoimaa tehtaisiinsa Arkwright rakennutti Cromfordin kylän ja tarjosi töitä koko perheelle: lapset työskentelivät puuvillakehräämössä, kun taas heidän vanhempansa kutoivat kehrätystä langasta kalikoa.


title: Derwentin laakson tehtaat

text: Arkwright ja hänen kanssaan yhdessä toimineet yrittäjät Jedediah Strutt, Thomas Evans ja Peter Nightingale olivat valistusajan teollisuusmiehiä, jotka kantoivat sosiaalista vastuuta tehtaiden ympärille syntyneistä yhteisöistä. Milford, Darley Abbey ja vuosina 1776–1777 rakennettu Belper kehittyivät vuodesta 1781 lähtien muiden pienten teollisuuspaikkakuntien esikuviksi.


title: Derwentin laakson tehtaat

text: Ensimmäiset tehtaat eivät tarvinneet kovin suurta voimanlähdettä, joten Lombe sijoitti Derbyn silkkikehräämön viljamyllyn kanssa samaan kanavaan ja Arkwright ensimmäisen puuvillakehräämön Derwentin sivujoen uomaan. Myöhemmät tehtaat, Belper, Milford ja Darley Abbey sekä Masson Mill saattoivat hyödyntää Derwentin potentiaalia. Miltonin ja Belperin tehtaat on muutettu myöhemmin pieniksi vesivoimaloiksi.


title: Derwentin laakson tehtaat

text: Maailmanperintökohteen keskeisiin osiin kuuluvat Massonin, Cromfordin, Smedleyn, Peckwashin ja Darley Abbeyn tehtaat, Derbyn silkkikehräämö, Cromfordin kanava sekä Belperin ja Milfordin työläisasuntoalueet.


title: Derwentin laakson tehtaat

text:
Massonin tehdas perustettiin vuonna 1783, ja se toimi yhtäjaksoisesti vuoteen 1993 asti. Se on tehtaista pohjoisin. Viisikerroksinen tiilirakennus oli aluksi 44 m pitkä, ja sitä laajennettiin 1800-luvulla. Toisin kuin varhaisemmilla Cromforsin tehtailla, Massonin tehtaiden voimanlähteenä oli Derwentin pääuoma, joka antoi vesivoimaa kymmenkertaisesti Cromfordiin verrattuna. Tehtaassa oli aluksi yksi vesiratas joka korvattiin kahdella vuonna 1801. Sen yhteyteen rakennettiin pato säännöstelemään veden virtausta mutta ei varsinaisia työläisten asuntoja. Massonin työntekijät asuivat joko Cromfordissa tai Matlock Bathissa.
Nykyisin Massonissa on tekstiilimuseo, kahviloita, myymälöitä ja toimistoja, eli yhteensä 300 yritystä.


title: Derwentin laakson tehtaat

text: Cromfordin kehräämö oli maailman ensimmäinen vesivoimalla toimiva puuvillakehräämö. Sen ympärille kehittyi koko joukko tehdas- varasto- ja hallintorakennuksia, joista suurin osa valmistui vuosina 1770-1990. Tulipalo tuhosi osia vanhimmasta kehräämöstä vuonna 1929.


title: Derwentin laakson tehtaat

text: Cromfordin kanava rakennettiin 1790-luvulla. Se on 23 km pitkä ja yhdistää Cromfordin Erewashin kanavaan, jota pitkin pääsee Manchesteriin asti. Se suunniteltiin ennen kaikkea mineraalien kuten kalkkikiven kuljetusta varten.


title: Derwentin laakson tehtaat

text: John Smedleyn tuotantolaitoksilla Lea Bridgessä on tuotettu tekstiileitä yli 200 vuoden ajan, ja toiminta jatkuu edelleen. Vuonna 1818 kehräämö siirtyi Smedleyn perheelle, joka kehräsi siellä villalankaa sekä puuvillan ja merinovillan sekoitusta ja teetti siitä neuleita myyntiin. Smedleyt tuottivat sukkia aluksi tunnetuille merkeille, kuten Brettles ja Morleys, mutta John Smedleyn kuoleman jälkeen Smedleysistä tuli oma tuotemerkkinsä. Tehdas on ainoa alkuperäisistä Derwentin laakson tekstiilitehtaista, joka on edelleen käytössä.


title: Derwentin laakson tehtaat

text: Belper sijaitsee Cromfordin ja Derbyn puolivälissä. Jedediah Strutt rakennutti ensimmäisen tehtaansa Belperiin vuonna 1776. Alkuperäinen tehdas paloi, ja sen tilalle tehtiin vuonna 1803 yksi maailman ensimmäisistä teräsrunkoisista rakennuksista.


title: Derwentin laakson tehtaat

text:
Strutt rakensi Milfordiin kaksi tehdasta tontille, jonka hän osti vuonna 1781. Niiden voimanlähteenä olivat halkaisijoiltaan 5,5 m ja 3,7 m vesirattaat. Strutt rakennutti alueelle myös sillan vanhan, tulvan tuhoaman sillan tilalle.
Milfordin tehdasrakennuksista suurin osa on jo purettu. Sen sijaan asuinrakennuksia on säilynyt hyvin. Osa työläisasunnoista on tehty muuttamalla alueella olleiden maalaistalojen rakennuksia huoneistoiksi. Strutt rakennutti kylään myös kouluja, kirkkoja ja pubeja.


title: Derwentin laakson tehtaat

text: Derwentin laaksossa puuvillakehräämöt ja paperitehtaat toimivat tiiviissä yhteistyössä: puuvillaa käytettiin hienojen paperilaatujen valmistuksessa, ja taas toisaalta puuvillatehtaiden tuotteita pakattiin paperiin. Peckwashiin valmistui vesivoimalla toimiva paperitehdas noin vuonna 1800, ja se muutettiin käyttämään höyrykonetta noin vuonna 1890. Alkuperäinen tehdas muistutti rakenteeltaan ja voimansiirroltaan Arkwrightin puuvillakehräämöitä. Tehdassalissa oli sarja vesirattaita, joihin vesi johdettiin Derwent-joesta vesirännejä pitkin.


title: Derwentin laakson tehtaat

text: Darley Abbey on teollisuuspaikka pari kilometriä Derbyn keskustasta pohjoiseen. Jo 1600-luvulla siellä oli viljamyllyjä ja paja, ja 1770-luvulla sinne rakennettiin monia vesivoimalla toimivia laitoksia, kuten paperitehdas, uusi viljamylly, kaksi posliinin raaka-aineita tuottavaa verstasta ja nahkaverstas. Evansit rakennuttivat Darley Abbeyyn myös työväenasuntoja, kirkon ja koulun. Darley Abbeyn tekstiilitehdas on Cromfordin ohella Derwentin laakson parhaiten säilynyt kokonaisuus.


title: Derwentin laakson tehtaat

text: Derbyn silkkikehräämö on alueen tehtaista vanhin: se perustettiin vuonna 1721. Rakennuspiirustukset ja osaaminen haettiin Italiasta. Kehräämö on nykyisin museo.


title: Cyrinda Foxe

text: Cyrinda Foxe (22. helmikuuta 1952 – 7. syyskuuta 2002 Santa Monica, Kalifornia, Yhdysvallat) oli yhdysvaltalainen näyttelijä, malli ja tiedottaja, joka tunnettiin parhaiten roolistaan elokuvassa "Andy Warhol's Bad". Hänet tunnetaan myös suhteistaan ja avioliitoistaan merkittäviin rockmuusikoihin.


title: Cyrinda Foxe

text: Cyrinda Foxe syntyi Santa Monicassa Kaliforniassa armenialaiseen perheeseen. Hänen syntymänimensä oli Kathleen Victoria Hetzekian, ja hän sai armeijatyylisen kasvatuksen väkivaltaisessa kodissa. Lukiosta valmistumisen jälkeen hän asui väliaikaisesti Texasissa ennen kuin asettui New Yorkiin, missä hän sai työn Greta Garbon assistenttina. Myöhemmin Foxe vaihtoi nimensä, alkoi käydä kuuluisassa yökerhossa nimeltä Max's Kansas City ja ryhtyi näyttelijäksi. Hänen merkittävin roolinsa oli elokuvassa "Andy Warhol's Bad" vuonna 1977.


title: Cyrinda Foxe

text: Foxella oli suhde David Bowien kanssa hänen työskennellessään tiedottajana yrityksessä MainMan Artistes LTD, joka oli Bowien manageriyhtiö. Hän esiintyi myös Bowien musiikkivideolla "Jean Genie" vuonna 1972.


title: Cyrinda Foxe

text: Foxe oli nuoruudessaan suuri Rolling Stonesin ihailija. Myöhemmin hän tutustui henkilökohtaisesti yhtyeeseen New York Dolls, jota on usein verrattu Stonesiin. Foxe ryhtyi seurustelemaan yhtyeen keulahahmon David Johansenin kanssa, ja vuonna 1977 - vuosia kestäneen seurustelun jälkeen - he menivät naimisiin. Tuolloin New York Dollseilla oli sama manageri kuin Aerosmithillä, ja ensimmäisen avioliittonsa aikana Foxe tapasikin yhtyeen keulahahmon Steven Tylerin.


title: Cyrinda Foxe

text: Alle vuoden kestäneen avioliiton jälkeen Foxe jätti Johansenin Tylerin takia. Foxe ja Tyler menivät naimisiin ja saivat tyttären nimeltä Mia. Liitto kesti kymmenen vuotta, mutta oli vaikea huumeongelmien, avioliiton ulkopuolisten suhteiden ja sekä henkisen että fyysisen väkivallan vuoksi. Pariskunta erosi pian sen jälkeen kun Aerosmith oli tehnyt comebackin 1980-luvun loppupuolella. Foxe kasvatti tyttärensä Sunapeessa New Hampshiressa ja New Yorkissa.


title: Cyrinda Foxe

text: Foxen muistelmat "Dream On: Livin' on the Edge with Steven Tyler and Aerosmith" hän kirjoitti Danny Fieldsin avustuksella, ja ne julkaistiin 1997. Odotusten mukaisesti kirja kirvoitti enimmäkseen negatiivista palautetta Aerosmithin faneilta, ja pian kirjan julkaisun jälkeen Foxe lisäksi ilmoitti, että kirjan pokkariversio sisältäisi alastonkuvia Steven Tylerista. Vuonna 1999 Tyler kuitenkin voitti asiasta aloitetun oikeudenkäynnin ja kuvat jäivät julkaisematta. Vuotta myöhemmin Foxe avasi nettisivuston, jolla hän yritti myydä samaisia alastonkuvia, mutta vuoden lopussa sivusto suljettiin tuntemattomasta syystä.


title: Cyrinda Foxe

text: Vuonna 2001 Foxe sai lievän aivohalvauksen. Hänellä ei ollut tuolloin edes asuntoa, ja hän sai hoitoa vähävaraisten terveydenhoitoa varten perustetulta Medicarelta. Myra Freidman järjesti rahankeruutapahtuman kuuluisalla CBGB's-klubilla tukeakseen Foxea. Hämmästyneenä ex-vaimonsa köyhyydestä Tyler tapasi hänet ja heidän tyttärensä Mian ja myi myöhemmin signeeratun kitaran, jonka tuoton (5 000 dollaria) hän lahjoitti Foxelle. Myös David Bowie keräsi rahaa myymällä kitaransa. Lisäksi Tyler maksoi hotellihuoneen, jossa Foxe meni naimisiin Keith Waan kanssa 28. elokuuta 2002.


title: Cyrinda Foxe

text: Foxe kuoli aivokasvaimeen 7. syyskuuta 2002.


title: 2,3-bisfosfoglyseriinihappo

text: 2,3-Bisfosfoglyseriinihappo eli 2,3-bisfosfoglyseraatti (CHOP) on glyseriinihapon johdannainen, jossa hapon kaksi hydroksyyliryhmään ovat esteröityneet fosforihapon kanssa. Se on punasoluissa esiintyvistä orgaanisista fosfaateista yleisin ja tärkeä hemoglobiinin toiminnalle.


title: 2,3-bisfosfoglyseriinihappo

text:
2,3-Bisfosfoglyseriinihappoa muodostuu punasoluissa glykolyysin sivureaktiona. Osa glykolyysissä muodostuneesta 1,3-bisfosfoglyseraatista muunnetaan isomeerikseen 2,3-bisfosfoglyseriinihapoksi bisfosfoglyseraattimutaasientsyymin katalysoimana. Yhdiste voidaan muokata takaisin glykolyysiin bisfosfoglyseraattifosfataasientsyymillä, joka muuttaa sen 3-fosfoglyseriinihapoksi. Tämä hajottaminen on suotuisaa erityisesti matalassa pH:ssa.
2,3-Bisfosfoglyseraattia muodostuu myös glykolyysin kahdeksannessa vaiheessa. Fosfoglyseraattimutaasientsyymi siirtää itseensä kiinnittyneen fosfaattiryhmän 3-fosfoglysiinihapolle, jolloin muodostuu 2,3-bisfosfoglyseriinihappoa. Tämän jälkeen fosfoglyseraattimutaasi hydrolysoi toisen fosfaattiesteriryhmistä ja muodostuu 2-fosfoglyseriinihappoa.


title: 2,3-bisfosfoglyseriinihappo

text: 2,3-Bisfosfoglyseraatin konsentraatio veressä on noin 2 mM, mikä vastaa hemoglobiinin konsentraatiota. Yhdiste on allosteerinen säätelytekijä, joka sitoutuu jännittyneen T-konformaatiossa olevaan hemoglobiiniin. T-konformaatiossa hemoglobiinitetrameerissa on tasku, jossa on histidiini- ja lysiini-aminohappoja, joiden sivuketjut ovat positiivisesti varautuneita ja 2,3-bisfosfoglyseraatti sitoutuu niihin. Tämä tasapainottaa muuten epästabiilia T-konformaatiota, joka hapen sitoutuessa muuttuisi relaksoituneeksi R-muodoksi, jossa taskua ei ole. T-muodon affiniteetti hapen suhteen on heikompi kuin R-muodolla ja se siis myös luovuttaa helpommin happea happea tarvitseville kudoksille. T-hemoglobiini, johon on sitoutunut 2,3-bisfosfoglyseriinihappo tarvitsee suuremman happikonsentraation muuttaakseen konformaatiotaan kuin T-muodossa olevahemoglobiini, johon se ei ole sitoutunut.


title: 2,3-bisfosfoglyseriinihappo

text: Sikiöiden hemoglobiinin rakenne on erilainen kuin aikuisilla. Sikiön hemoglobiini sitoutuu 2,3-bisfosfoglyseriinihappoon heikommin kuin aikuisten hemoglobiini ja hapensitomiskyky on tällöin suurempi. Tämä mahdollistaa erittäin tehokkaan hapensiirron äidiltä sikiölle.


title: 2,3-bisfosfoglyseriinihappo

text: Veren 2,3-bisfosfoglyseriinihappokonsentraatio kasvaa tupakoinnista tai korkealla vuoristossa vähähappisissa oloista johtuvassa kroonisessa hypoksiassa. Yhdisteen pitoisuus on koholla myös kroonista anemiaa sairastavilla henkilöillä


Käsipallon miesten Euroopan-mestaruuskilpailut on European Handball Federationin kahden vuoden välein järjestämä mestaruusturnaus eurooppalaisille maajoukkueille. Ensimmäinen turnaus pelattiin vuonna 1994.


title: Käsipallon Euroopan-mestaruuskilpailut

text: Käsipallon Euroopan-mestaruuskilpailut voi tarkoittaa seuraavia kilpailuja:


title: Hot Sauce Committee Part Two

text: Hot Sauce Committee Part Two on Beastie Boysin kahdeksas studioalbumi. Sen piti alun perin ilmestyä 15. syyskuuta 2009 nimellä "Hot Sauce Committee, Pt. 1". Albumin julkaisu kuitenkin siirtyi Adam ”MCA” Yauchin syöpädiagnoosin takia. Kahden vuoden viivästyksen jälkeen Hot Sauce Committee Part Two ilmestyi Euroopassa huhtikuun 2011 lopussa ja Yhdysvalloissa 3. toukokuuta 2011. Suomessa albumi debytoi virallisen albumilistan sijalla 29.


title: Hot Sauce Committee Part Two

text: Albumin on tuottanut Beastie Boys ja miksannut Philippe Zdar. Deluxe Editionin bonuskappaleet


title: Hot Sauce Committee Part Two

text: Japanin bonuskappale


title: Korpisotaa

text: Korpisotaa on Pentti Haanpään vuonna 1940 ilmestynyt omaelämäkerrallinen sotaromaani, joka kuvaa tavallisten sotilaiden elämää rintamalla talvisodassa. Haanpää käytti teoksen pohjana omia sota-aikaisia kokemuksiaan Jalkaväkirykmentti 40:ssä. Alkuperäisversio "Talvisia tarinoita" sensuroitiin ennen julkaisua 1940.


title: Korpisotaa

text: Kirjalle ominaista on varsinaisen kantavan juonen puuttuminen. Kirja kertoo enemmän rivimiehen kokemuksista talvisodassa kuin juonellista tarinaa. Haanpää jatkaa kritisoivaa kirjoittamistaan "Korpisodassa", mutta ei yhtä näkyvästi kuin aikaisemmin "Noitaympyrässä" ja "Kentässä ja kasarmissa".


title: Korpisotaa

text: Sodan uhka kasvaa ja huhut sodan syttymisestä käyvät toteen, ja pian ovat junien vaunut täynnä sekä nuoria että vanhoja miehiä ympäri Suomen matkalla kohti itärajaa. Tunnelma on epävarma ja puheet vastapuolen suunnattomasta ylivoimasta pelottavat. Rintamalle päästyään huomaavat sotamiehet sodan todellisuuden poikkeavan rutiininomaisista kertausharjoituksista. Miehet oppivat nopeasti sodassa selviytymisen ensimmäisen säännön: hyökkäyksen tullessa on oltava nopea syöksymään maahan ja etsimään suojaa. Pitkät oleskelut juoksuhaudassa odottaen vastapuolen mahdollista hyökkäystä muokkaavat sotilaiden ajattelutapoja elämästä ja saavat heidät pohtimaan kuoleman merkitystä sekä kaipaamaan huolettomia aikoja ennen sotaa. Sotilaat kohtaavat myös vihollisen pelottavia sotakoneita, joihin ei kuula tehoa ja suojan etsiminen on niitä vastaan ainoa mahdollinen tapa selvitä.


title: Korpisotaa

text: Vihollisen sotatoimia häiritäkseen perustetaan sissiryhmä, jonka tarkoituksena on matkata rintamalinjan taakse. Ryhmän ottaa johtoonsa nuori vänrikki, jonka isänmaallisuus välittyy jokaiselle ryhmän jäsenelle varsin nopeasti. Vänrikin halut olla sotasankari vievät ryhmän tarpeettoman lähelle vaaroja, mutta riuskalla otteellaan hallitsee vänrikki joukkoa vaaran uhatessa. Yrittäessään tuhota vihollisen hallitsemaa maalaistaloa huomaa vastapuoli sissiryhmän ja seurauksena on taistelu ja pako elämästä ja kuolemasta. Sotamies Loimi saa surmansa tässä taistelussa.


title: Korpisotaa

text: Paetessaan henkensä edestä vihollista karkuun jää sotamies Puumi joukosta jälkeen. Puumi harhailee päiväkausia yksin armottomassa Pohjois-Karjalan luonnossa viidenkymmenen asteen pakkasessa. Ilman ruokaa, juomaa ja unta kamppailee Puumi elämästään paeten vihollisen lentäviä sotakoneita etsien samalla reittiä takaisin rintamalinjalle.


title: Korpisotaa

text:
Luovuttuaan jo toivostaan, onnistuu Puumi pelastautumaan pieneen kylään. Vaara uhkaa kuitenkin edelleen, ja vastapuolen pienet yllätyshyökkäykset ovat osa arkipäivää kylässä. Samankaltaisissa iskuissa kauempana rintamalla saa myös surmansa nuori vänrikki. Kevään jo pilkottaessa syntyy kuitenkin rauha, joka on yllätys jokaiselle. Menetyksistä katkerat sotilaat luovat viimeiset silmäykset entiselle rintamalle ennen kuin palaavat koteihinsa.
Kirja esittelee tarkemmin vain kaksi henkilöhahmoa, sotamies Puumin sekä nuoren vänrikin. Näiden kahden henkilöhahmon lisäksi kirjassa mainitaan nimeltä vain sotilas Loimi. Muut kirjailijan esittelemät henkilöt jäävät nimettömiksi, yksittäisiksi sotilaiksi. Kirja tekee henkilöhahmoissa hyvin selkeän, stereotypisen jaon suomalaisiin ja venäläisiin.


title: Korpisotaa

text: Sotamies Puumi on jo keski-iän ohittanut Suomen sotaväkeen kuuluva sotilas. Hän kuuluu nuoren vänrikin sotajoukkoon ja matkaa vänrikin sotajoukon kanssa vihollislinjojen taakse häiritsemään vastapuolta. Paluumatkalla Puumi kuitenkin jää joukosta jälkeen ja eksyy. Harharetkellään hän joutuu pakenemaan vihollisten sotakoneita ja kamppailemaan monenlaisten vaarojen kuten nälän ja kylmyyden kanssa. Puumia voidaan pitää Saarijärven Paavon kaltaisena stereotyyppisenä ihannemiehenä. Hän jatkaa eteenpäin sisulla ja määrätietoisuudella, osaa nauttia pienistä iloista ja pärjää naisväen kanssa. Mitään sen suurempaa uskonnollista tai isänmaallista paloa ei kuitenkaan Puumista välity.


title: Korpisotaa

text: Nuori vänrikki on Kunnianhimoinen sekä isänmaallinen. Hän toimii vihollislinjojen taakse suuntaavan joukon johtajana. Vänrikillä on kalpeat, omituisesti supistuvat kasvot sekä tuimistuvat, kissaa muistuttavat silmät. Nuori vänrikki aikoo kunnianhimonsa siivillä menestyä sodassa ja nousta sotasankariksi päihittämällä vihollisen ja kirkastamalla Suomen tulevaisuuden. Huolimatta itsekeskeisyydestään on hän kuitenkin ylpeä ryhmästään ja sen ponnistuksista.


title: Korpisotaa

text: Loimi on nuoren vänrikin sotajoukkoon kuuluva sotilas, joka matkaa rintamalinjan taakse aiheuttamaan vihollisille kaaosta. Loimi on hieman itsekäs, omaa parastaan ajatteleva sotilas.


title: Korpisotaa

text: Huolimatta yksinomaan vallitsevasta sodankuvauksestaan, on Korpisodalla rikas miljöö. Kirjailija käyttää taitavasti eri kerronnan keinoja ja onnistuu luomaan uskottavan ympäristöön tapahtumille. Lukijan on helppo eläytyä vallitsevaan ilmapiiriin ja tarkastella tapahtumia ikään kuin paikan päältä. Korpisotaa on pidettykin ensimmäisenä suomalaisena realistisena sotaromaanina.


title: Korpisotaa

text: ""Oli kuin räsähtelevä kulo olisi kulkenut hänen mielessään. Hän katseli ympärilleen, tutki juurakoita ja latvuksia, jotka pistivät esiin hangesta. Tässä oli hyvät piilopaikat, juuri tässä. -- Hän tasoitteli jälkiään, paineli suksenpohjalla latua ja nousi sitten tuulenkaadon rungolle, tuon saman puun, joka oli aiheuttanut hänen onnettomuutensa. Rungon ja latvuksen alla oli onttoa, oli jonkinlainen lumiluola. -- Sitten hän pujahti sinne itsekin, ryömi lumen alle kuin riekko uutuun...""


title: Korpisotaa

text: Kirjassa liikutaan hyvin monenlaisissa paikoissa. Kirjailijan vaihtaessa kuvauksen kohdetta myös miljöö muuttuu, ja runsas vaihtelu aikaansaa variaabelin miljöön. Kirjan tapahtumat sijoittuvat Pohjois-Karjalaan ja miljöötä värittävät alueelle tyypillinen luonto: joet, järvet, kuusimetsiköt ja vaarat. Varsinkin vaarojen luontoa kirjailija kuvaa hyvinkin tarkasti, välittäen viestin sekä sen kauneudesta että karuudesta.


title: Korpisotaa

text: Ajankulku on kirjassa epätarkasti määritelty. Kirjailija määrittelee sodan alkamisen ajankohdan epätarkasti, kertomalla vain että sota alkoi talvella. Sen sijaan sodan päättyminen on määritelty jopa kuukauden tarkkuudella. Ainoaksi tarkaksi päivämääräksi jää sotamies Puumin antama tieto, että hän on ollut sodassa 77 päivää.


title: Korpisotaa

text: Kirjassa kerronnalle tyypillisiä piirteitä ovat henkilöhahmojen persoonallisuuden sivuuttaminen, tapahtuminen tarkasteleminen vaihtelevista näkökulmista sekä värikkäät tapahtumat. Kertojana toimii kaikkitietävä kolmas osapuoli, joka tarkkailee tapahtumia sivusta osallistumatta niihin itse. Kerronta on lähes päinvastaista runebergiläiselle sotasankarimaiselle kerronnalle: yksittäiset sotilaat kuvataan voimattomina sodan mahtia vastaan, eivätkä yksittäisen sotilaan ponnistelut vie lähemmäksi sodan ratkaisua. Kertoja ei myöskään tarkastele vain yhtä sotilasta, ryhmää tai joukkoa pitkäkestoisesti, vaan vaihtelee kuvauksen kohdetta.


title: Korpisotaa

text: Kirjailija suosii kerronnassaan lyhyitä, yksinkertaisia lauseita, jotka koostuvat lähes poikkeuksetta yhdestä deskriptiivisestä verbistä. Kuvailu tapahtuukin näiden kuvaannollisten verbien avulla yhdessä monien kuvailevien substantiivien kanssa. Kirjailija suosii myös runsaasti sanapäätteitä eli postpositioita.


title: Korpisotaa

text: Tapahtumia tarkastellaan aina suomalaisten näkökulmasta. Kertoja käyttää vastapuolesta nimitystä "viholliset" tai "iivana", mutta nimittää heitä harvoin "venäläisiksi" ja vain kerran "ryssiksi".


title: Korpisotaa

text: Sodan julmuus ja armottomuus muodostuu kirjan pääteemaksi. Kuoleman kohtaaminen, ihmisen pelot, yksinäinen kohtalo ja sodan aiheuttama fyysinen ja psyykkinen erikoistila ovat teemoja, joita käy läpi erityisesti sotamies Puumi.


title: Korpisotaa

text: Talvisodan syttyessä Haanpää oli 34-vuotias. Hän aloitti Korpisodan kirjoittamisen vielä palveluksessa ollessaan. Haanpää ei ollut innokas isänmaan puolustaja, vaan pikemminkin kriittinen sotamies. Korpisodan iva on kuitenkin hyvin peiteltyä. Korpisotaa perustuu pitkälti Haanpään omiin sotakokemuksiin. Hän on kuitenkin jättänyt pois yksityisen minänsä, samoin kuin taistelupaikkojen ja henkilöiden nimet. Tuntemukset ovat tärkeässä osassa, mutta niitä kertoo nimetön sotamies. Veijo Meri onkin luonnehtinut Korpisotaa matkaksi Haanpään helvettiin.


title: Korpisotaa

text: Korpisotaa aloitti uuden nousukauden Haanpään tuotannossa. Menestyttyään Otavan kirjoituskilpailussa hän pääsi taas suurten kustannusyhtiöiden tietoisuuteen. Kentän ja kasarmin jälkeen Haanpää oli leimattu sosialistiseksi, mutta Korpisotaa teki hänestä kansan kirjailijan. Korpisodasta löydettiin se arvomaailman muutos ja käännös oikeaan, jota Haanpäältä oli odotettu.


title: Korpisotaa

text: Korpisotaa aloittaa sotaa käsittelevien teosten sarjan Haanpään tuotannossa.


title: Korpisotaa

text: Korpisotaa oli Haanpään paluu takaisin parrasvaloihin. Pentti Haanpää lähetti alkuperäisen version ”Talvista tarinaa” Otavan kirjoituskilpailuun 1940. Aloitteen kilpailusta oli tehnyt amerikkalainen Prentice-Hall. Kirja sijoittui 3.ksi, mutta sitä ei julkaistu ennen kuin nimi oli vaihdettu ja osa sisällöstä sensuroitu. Esimerkiksi kaikki 25 ”ryssä” – sanaa piti muuttaa. Samoin kaatuneiden kuvausta, ja evakkotietä on siistitty.


title: Korpisotaa

text: Lehdistö piti Haanpään romaania kirjakilpailun parhaana. Tässä mielessä kilpailuvaliokunnan päätös oli omituinen. Ensimmäisen sijan sai Viljo Saraja teoksellaan Lunastettu maa. Molempia kirjoja kehuttiin sodan kuvauksestaan. Sijoituksesta kuitenkin näkee, kuinka tärkeänä vielä tuolloin pidettiin 1930-luvun kansallis-isänmaallisuutta ja sen ihannoivaa esittämistä. Juhani Koiviston mukaan Sarajan kirja on ”aivan epäaito ja propagandistinen, ja vastaa vain sitä todellisuutta, joka sodasta oli propagandassa luotu”.


title: Korpisotaa

text:
Korpisodan vastaanotto ei ollut kuitenkaan pelkkää suitsutusta ja esimerkiksi Ajan Suunta epäili Haanpään jälleen halventavan armeijaa niin kuin Kentässä ja kasarmissa. Muuten oikeiston kritiikki oli myönteistä. Jopa Uusi Suomi, joka oli vain vuotta aikaisemmin haukkunut Haanpäätä kyitä ampuvaksi märkähatuksi, hyväksyi hänet nyt. Toisaalta taas kirja herätti kritiikkiä erityisesti äärivasemmistossa. Vaikka Korpisotaa lopetti Haanpään uran suvannon, ei hän silti luopunut kokonaan vasemmistolaisuudestaan.
Korpisotaa on käännetty vain ranskaksi nimellä Guerre dans le désert blanc. Haanpään kirjoissa ranskalaisia on kiehtonut objektiivinen, neutraali sodankuvaus. Haanpään kirjallinen tyyli muuttui yhteiskuntakriittisemmäksi uransa loppua kohti. Haanpään kerrontatyylin sekä aiheiden realistisuuden ja maanläheisyyden takia ranskalaiset pitävät Haanpäätä äärivasemmistolaisena kirjailijana.Tarkka P. 1980. Otavan historia. Keuruu: Otava


title: Oma-kabaree

text: Oma-kabaree oli syksyllä 1969 esitetty poliittinen kabaree-ohjelma. Sen tekijänä oli Yle TV1:n teatteritoimitus, jossa vaikutti joukko vahvasti vasemmistolaisia kulttuurihenkilöitä. Ohjelmaa kuvattiin sanoin: ""Poliittinen kabaree omistamisen ihanuudesta ja taloudellisesta demokratiasta."" Ohjelman tarkoitus oli herättää kysymyksiä tuotantovälineiden omistuksesta, taloudellisen vallan keskittymisestä ja tuloeroista. Ohjelmaa arvostelleet arvioivat kabareen sisällön olevan sosialistinen.


title: Oma-kabaree

text: Ohjelma poiki valituksen Yleisradion ohjelmaneuvostolle. Ohjelmaneuvoston kokoukselle jätetyssä päätöslauselmaehdotuksessa arvioitiin, ettei ohjelma täytä Yleisradion voimassa olevan toimiluvan edellyttämää asiallisuutta ja puolueettomuutta. Neuvosto hylkäsi esityksen äänin 6-7.


title: Oma-kabaree

text: Oma-kabareesta on jäänyt elämään etenkin 24. syyskuuta 1969 Kristiina Halkolan esittämä Laulu 20 perheestä, jossa lueteltiin suurin osa tuon ajan Suomen rikkaimmista suvuista.


title: Jalmari Leväaho

text: Jalmari Leväaho (sukunimi vuoteen 1929 "Levänen"; 18. joulukuuta 1884 – 3. tammikuuta 1979) oli suomalainen lakimies, joka osallistui Suomen sisällissotaan punaisten puolella ja joutui sitten elämään maanpaossa Venäjällä kymmenen vuotta. Jalmari Leväaho oli myös teosofian ja vegetarismin harrastaja.


title: Jalmari Leväaho

text: Leväaho suoritti lainopin kandidaatin tutkinnon 1915 ja toimi sitten asianajajana ja Viipurin maalaiskunnan sihteerinä. Hän vastusti Venäjän hallituksen ensimmäisen maailmansodan aikana määräämiä sotatilalakeja ja joutui sen vuoksi vankilaan joulukuussa 1916. Leväaho vapautui vankilasta heti maaliskuun vallankumouksen jälkeen 1917 ja vältti samalla karkotuksen Siperiaan. Samana vuonna hän liittyi sosialidemokraattisen puolueen jäseneksi.


title: Jalmari Leväaho

text: Suomen sisällissodan aikana punaisiin liittynyt Leväaho oli Viipurin läänin siviilihallinnosta vastanneen "Viipurin Vallankumouksellisen lääninneuvoston" jäsenenä. Hän toimi neuvoston sihteerinä ja hoiti oikeudellisia asioita. Leväaho kuului myös "Hiekan järjestyskaartin" esikuntaan. Sodan loppuvaiheissa hän pakeni 25. huhtikuuta 1918 Venäjälle.


title: Jalmari Leväaho

text: Leväaho oleskeli maanpakolaisena Venäjällä kymmenen vuotta 1918–1928. Hän työskenteli oman kertomansa mukaan opetustoimen ja kirjallisuuden piirissä. Leväaho meni myös naimisiin Venäjällä suomalaissyntyisen Alma Sofia Aholaisen kanssa. Leväaho koki Stalinin valtaannousun itselleen uhaksi ja päätti sen vuoksi palata Suomeen 1928. Suomessa hän joutui Etsivän Keskuspoliisin kuulusteluihin ja häneltä evättiin mahdollisuus päästä valtion virkoihin. Leväaho perusti Helsinkiin oman asianajotoimiston ("Työväen asianajotoimisto") ja toimi sitten asianajajana aina vuoteen 1974 saakka.


title: Jalmari Leväaho

text: Vuonna 1929 perhe muutti sukunimekseen Leväaho joka oli yhdistelmä puolisoiden omista sukunimistä. Perheessä oli kolme poikaa joista kaksi oli syntynyt maanpakolaisaikana Pietarissa ja yksi Helsingissä. Anarkistisena ajattelijana tunnettu Veikko Leväaho (1924–2009) oli vanhin Jalmari Leväahon pojista. Nuoremmista pojista Kauko-Aatos Leväaho (s. 1925) on puolestaan tunnettu urheilutoimittaja ja Tapio Leväaho (s. 1930) on uutistoimittaja ja tiedotuspäällikkö.


title: Of Rust and Bones

text: Of Rust and Bones on suomalaisen metalliyhtye Poisonblackin neljäs albumi. Se julkaistiin vuonna 2010. Albumi on Poisonblackin viimeinen julkaisu Century Media Recordsin kautta.


title: Of Rust and Bones

text: Albumi ylsi Suomen virallisen listan sijalle 6.


title: Four Seasons Hotel Miami

text: Four Seasons Hotel Miami on hotellipilvenpiirtäjä, joka sijaitsee Miamin kaupungissa Floridan osavaltiossa Amerikan Yhdysvalloissa. Rakennus tunnetaan myös nimellä Four Seasons Tower. Four Seasons Hotel Miami on Miamin kaupungin ja Floridan osavaltion toiseksi korkein rakennus Panorama Towerin jälkeen: sen korkeus on 240 metriä. Rakennuksen rakentaminen aloitettiin vuonna 2000, ja se valmistui vuonna 2003. Rakennuksen kustannukset olivat noin 280 miljoonaa USA:n dollaria. Suunnittelijana toimi Gary Edward Handel & Associates -yhtiö.


title: Arlex Blomqvist

text: Frans Arlex Ernfrid Blomqvist (24. helmikuuta 1898 Degerby – 26. helmikuuta 1918 Kirkkonummi) oli suomalainen maanviljelijä ja ruotsin kielellä kirjoittanut runoilija.


title: Arlex Blomqvist

text: Suomen sisällissotaan valkoisten puolella suojeluskunnassa osallistunut Blomqvist kaatui helmikuun lopulla 1918 Kirkkonummella. Blomqvistin runoja julkaistiin 1919 kokoelmassa "Drömmen om livet".


title: Nikolai Breško-Breškovski

text: Nikolai Nikolajevitš Breško-Breškovski (; 20. helmikuuta 1874 Pietari – 23. elokuuta 1943 Berliini) oli venäläinen kirjailija ja lehtimies.


title: Nikolai Breško-Breškovski

text: Nikolai Breško-Breškovski syntyi puolalais-ukrainalaiseen aatelissukuun. Hänen äitinsä oli narodnikki ja sosialistivallankumouksellisten johtaja Jekaterina Breško-Breškovskaja. Äidin pidätyksen ja karkotuksen takia Nikolai kasvoi enonsa luona Volynian Zaslavissa. Valmistuttuaan Rovnon reaaliopistosta vuonna 1893 hän muutti Pietariin, jossa hän työskenteli valmisteveroviraston tarkastajana. 1890-luvun puolivälissä hänestä tuli ammattikirjailija.


title: Nikolai Breško-Breškovski

text: Breško-Breškovskin varhaisten teosten aiheena oli Ukrainan maaseudun elämä ja Zaporižžjan kasakoiden historia. 1900-luvun alusta lähtien hän kirjoitti sanoma- ja aikakauslehtiin urheilusta, muodista, seurapiiritapahtumista ja maalaustaiteesta. Taidekriitikkona Breško-Breškovski oli suorasukainen ja naiivi. Leo Tolstoin haastattelu vuonna 1907 sai Viktor Bureninin nimittämään häntä ”kuuluisuuksia imeväksi kirpuksi”.


title: Nikolai Breško-Breškovski

text: Kirjailijana ja lehtimiehenä Breško-Breškovski oli tavattoman tuottelias. Ajankohtaisten lehtiartikkeleiden lisäksi hän kirjoitti satoja kaupunkirahvaalle tarkoitettuja viihderomaaneja ja -kertomuksia. 1910-luvun alussa Breško-Breškovski oli Venäjän luetuin kirjailija. Erityisen suosittuja olivat sirkuspainijoiden ja härkätaistelijoiden elämästä kertovat romaanit. Eräitä niistä esitettiin myös näytelmäversioina. Breško-Breškovski oli Venäjän ensimmäinen elokuvakäsikirjoittajana toiminut kirjailija ja hän työskenteli myös elokuvaohjaajana.


title: Nikolai Breško-Breškovski

text: 1910-luvun puolivälissä kirjailijan pääteemaksi muodostui seurapiirien ja hovin paheellinen elämä. Balkanin sodissa vuosina 1912–1913 hän työskenteli sotakirjeenvaihtajana. Ensimmäisen maailmansodan aikana hän kirjoitti isänmaallisia ja saksalaisvastaisia romaaneja. Helmikuun vallankumouksen jälkeen kirjoitettu ”Keisariparin häpeä” ("Pozor dinastii", 1917) kuvaa Grigori Rasputinin vaikutusta Venäjän keisaripariskuntaan.


title: Nikolai Breško-Breškovski

text: Vuonna 1920 Breško-Breškovski muutti pois Venäjältä. Ulkomailla kirjoitettujen yli kolmenkymmenen romaanin aiheita ovat ”juutalaisten, saksalaisten ja bolševikkien Venäjän-vastainen salaliitto” sekä salaperäisen ”Slaavilaisen liiton” toiminta. Vuonna 1933 kirjailija siirtyi Berliiniin, jossa hän työskenteli Natsi-Saksan propagandakoneistossa. Hän sai surmansa kaupungin pommituksessa.


title: Robert Cormier

text: Robert Edmund Cormier (17. tammikuuta 1925 – 2. marraskuuta 2000) oli yhdysvaltalainen kirjailija, kolumnisti ja toimittaja, joka oli tunnettu syvästi pessimistisestä, alakuloisesta kirjallisuudestaan. Hänen tunnetuimmat teoksensa ovat "I Am the Cheese", "After the First Death", "We All Fall Down" ja "The Chocolate War", joista kaikki ovat voittaneet palkintoja. Kirjojen teemoissa käsitellään usein kaltoinkohtelua, psyykkisiä häiriöitä, väkivaltaa, kostoa, pettämistä ja salaliittoa. Protagonistit eivät voita suurimmassa osassa hänen kirjoistaan.


title: Robert Cormier

text: Robert Cormier syntyi Geoffrey Leonardille ja Irma Cormierille Leominsterin kaupungissa, Massachusettsissa Yhdysvalloissa ranskalais-kanadalaisessa kaupunginosassa nimeltä French Hill. Hän oli perheen kahdeksasta lapsesta toinen. Hänen perheensä muutti säännöllisesti säästääkseen vuokrakustannuksissa, muttei koskaan muuttanut kotikaupungistaan. Vaikka hän oli paljon vanhempi ja omisti oman kesäasunnonsa, hän pysyi silti vain 30 kilometrin päässä Leominsteristä. Cormier kävi yksityistä katolilaiskoulua. Hän alkoi kirjoittaa ensimmäisellä luokalla, ja koulu kehuikin häntä runollisuudestaan. Seitsemännellä luokalla hän ymmärsi ensimmäisen kerran hän ymmärsi pyrkivänsä kirjailijaksi, kun nunna kannusti häntä kirjoittamaan runon. Hän kävi myös Leominsterin high schoolia ja valmistui luokkansa presidenttinä. Fitchburg State Collegen fuksina hän julkaisi tietämättään ensimmäisen novellinsa, kun hänen professorinsa Florence Conlon lähetti yhden hänen tarinoistaan valtakunnalliselle katoliselle lehdelle, The Signille, 75 dollarilla. Cormier aloitti ammattikirjoittajan uransa käsikirjoittamalla radiomainoksia. Vaikka hänestä alkoi tulla yleisesti tunnettu, hän lopetti kirjoittamisen paikalliselle sanomalehdelleen, Fitchburg Sentinelille.


title: Robert Cormier

text: Romaanit"Kokoelmat


title: Robert Cormier

text: Tietokirjallisuus


title: Kukouri

text: Kukouri on linnakesaari Kotkassa. Saarella sijaitsee Ruotsinsalmen merilinnoitukseen kuuluvan Fort Slavan (Kunnian linnake) rauniot. Saari on nykyisin suosittu retkeilykohde ja siellä on venelaituri, mutta ei palveluita.


title: Kukouri

text: Fort Slava kuuluu Ruotsinsalmen merilinnoituksen uloimpiin linnakkeisiin. Saaren linnoittaminen alkoi jälkeen vuonna 1792 ja linnake valmistui 1794. Pientä hiekkariuttaa laajennettiin ensin maa- ja kivitäytteellä. Linnakkeen erikoisuutena on sen täysin pyöreä pohjamuoto, mikä on Suomessa ainoa laatuaan. Bomarsundin linnoituksen pohjamuoto on myös pyöreähkö. Linnake on halkaisijaltaan 75 metriä ja se sisälsi 44 tykkiasemaa, joista joka toisessa holvissa oli majoitustila sisäpihan puolella.


title: Kukouri

text: Suomen sodan jälkeen Ruotsinsalmen merilinnoitukset menettivät sotilaallista merkitystään ja linnake toimi vankilana. Krimin sodan aikana höyryfregatti Arrogantin johtama 14 aluksen laivasto-osasto räjäytti edellisenä syksynä tyhjennetyn linnakkeen 27. heinäkuuta 1855.


title: Kukouri

text: Museovirasto käynnisti linnoituksen tutkimisen ja osittaisen esiinkaivamisen vuosina 1968–1971. Tutkimuksia ja linnoituksen restaurointia jatkettiin uudelleen vuosina 1987–1993. Tällöin suurin osa linnoituksesta jätettiin koskemattomaksi, mutta osa muurista rekonstruoitiin alkuperäisen rakenteen mukaisesti ja katettiin puisella katoksella, joka kuvaa rakennuksen alkuperäistä hahmoa ja suojaa sitä. Linnakkeen ampuma-aukkoja muurattiin uudelleen Pietarin merisotahistorian keskusarkistosta löytyneiden alkuperäispiirustusten mukaan.


title: Tatjana Jefimenko

text: Tatjana Jefimenko (s. 2. tammikuuta 1981 Biškek) on kirgisialainen yleisurheilija, joka kilpailee korkeushypyssä.


title: Tatjana Jefimenko

text: Jefimenko voitti pronssia alle 20-vuotiaiden MM-kisoista 1998 tuloksellaan 184 senttimetriä. Hän jäi seuraavan vuoden aikuisten MM-kisoissa karsintaryhmänsä kuudennelletoista sijalle hypättyään neljä senttiä alempaa eikä saanut tulosta Sydneyn olympialaisissa 2000, mutta voitti pronssia Aasian-mestaruuskilpailuista. Jefimenko voitti vuonna 2002 kultaa sekä Aasian kisoissa että Aasian-mestaruuskilpailuissa.


title: Tatjana Jefimenko

text: Jefimenko hyppäsi vuonna 2003 Roomassa silloisen Aasian-ennätyksen 197. Nykyisin ennätystä pitää hallussaan Kazakstanin Marina Aitova, joka teki tuloksen 199 vuonna 2009. Jefimenko oli Ateenan olympialaisissa 2004 karsinnan 23. eikä päässyt finaaliin. Hän kuitenkin menestyi jälleen Aasian tasolla, kun hän voitti kultaa Aasian-mestaruuskilpailuista 2005 ja hopeaa sekä Aasian kisoista 2006 että saman vuoden sisäratojen Aasian-mestaruuskilpailuista. Jefimenko hyppäsi vuonna 2006 myös sisäratojen ennätyksensä 195, joka on samalla myös Kirgisian ennätys.


title: Tatjana Jefimenko

text: Jefimenko voitti vuonna 2007 kolmannen Aasian-mestaruutensa jaetulla kisaennätyksellä 194 senttimetriä. Hän sai kultaa myös sisäratojen Aasian-mestaruuskilpailuista 2008 hypättyään tasan saman tuloksen 191 kazakstanilaisen Anna Ustinovan kanssa, muttei onnistunut Pekingin olympialaisissa 2008, joissa hän ei saanut tulosta.


title: Tatjana Jefimenko

text: "Lähde: IAAF"


title: Alfred Fahler

text: Alfred Fahler (1892 – 24. joulukuuta 1918 Visby, Gotlanti) oli suomenruotsalainen kirjailija.


title: Alfred Fahler

text: Vaasasta kotoisin ollut Fahler aloitti uransa 1912 julkaisemalla runokokoelman "Döda drömmar". Kaksi vuotta myöhemmin hän julkaisi toisen kokoelman "Bland cypresser". Kokoelmien runot olivat romanttisia ja tunteellsia.


title: Alfred Fahler

text: Fahler lähti 1915 salaa Saksaan liittyäkseen jääkäreihin mutta perillä saksalaiset viranomaiset pitivät häntä venäläisenä vakoojana ja pidättivät hänet. Fahler joutui vankileirille ja säi kärsiä kovaa kohtelua. Hän pääsi vapaaksi vasta maaliskuussa 1918. Ruotsiin vapautumisensa jälkeen siirtynyt Fahler kirjoitti kokemuksistaan kirjan "I fängelse och fängläger". Vankeusaika oli rasittanut Fahlerin terveyttä ja hän ei palannut koskaan Suomeen vaan kuoli jouluaattona 1918 Visbyssä Gotlannissa.


title: Ammunnan maailmanmestaruuskilpailut 1931

text: Vuoden 1931 ammunnan maailmanmestaruuskilpailut järjestettiin Lvovissä. Kilpailut olivat 28. ammunnan maailmanmestaruuskisat kaikissa lajeissa. Heittokyyhkysiä ammuttiin erillisessä kilpailussa Monte Carlossa.


title: Kurt Ekman

text: Kurt Ekman (1892 – 4. elokuuta 1918 Helsinki) oli suomenruotsalainen kirjailija.


title: Drive

text: Drive voi tarkoittaa ainakin seuraavia:


title: Vihtori Aaltonen

text: Vihtori Aaltonen (18. elokuuta 1871 Perttula – 21. heinäkuuta 1898 Helsinki) oli varhainen suomalainen työläisrunoilija.


title: Vihtori Aaltonen

text: Renkinä ja maalarina työskennelleen Aaltosen runoja julkaistiin Työmies-lehdessä ja 1898 ilmestyneessä albumissa "Vuossadan kynnyksellä".


title: Halo Graphic Novel

text: Halo Graphic Novel on Halo-videopelisarjan pohjalta tehty sarjakuva-albumi. Sen julkaisi Marvel Comics vuonna 2006. Suomennoksen on julkaissut Egmont vuonna 2007.


title: Sirkut (keilailuseura)

text: Sirkut oli vuonna 1973 perustettu suomalainen keilailuseura, jonka kotipaikka oli Lahti. Se yhdistyi vuonna 2013 Keilaseura Bayhin.


title: Sirkut (keilailuseura)

text: Joukko Lahden naiskeilaajista eronneita naisia perusti uuden Sirkut-keilaseuran toukokuussa 1973. Ensimmäiseksi puheenjohtajaksi valittiin Ritva Koskinen. Ensimmäisellä kaudellaan Sirkut osallistui Sarjamyllyyn kahdella joukkueella sekä SM-kisoihin kahdeksan naisen voimin.


title: Sirkut (keilailuseura)

text: Sirkut nousi 1990-luvulla Lahden parhaaksi naiskeilailujoukkueeksi. Se nousi SM-liigaan kaudeksi 1996–1997 ja sijoittui kolmella ensimmäisellä kaudellaan kahdesti toiseksi ja kerran kolmanneksi. Myös kaudella 2000–2001 seura saavutti SM-liigassa pronssia. Kaudella 2003–2004 Sirkut voitti ensimmäisen kerran SM-liigassa kultaa, ja yhden hopeisen vuoden jälkeen tuli toinen mestaruus. Vuonna 2007 saavutuksena oli hopeaa, vuonna 2008 pronssia ja vuonna 2009 jälleen hopeaa.Vuonna 2013 Sirkut sijoittui liigassa hopealle.


title: Sirkut (keilailuseura)

text: Seuran menestynein keilaaja on vuoden 2009 MM-mitalisti ja vuoden 2010 Euroopan-mestari Krista Pöllänen, joka liittyi seuraan vuonna 1995. Hän voitti ensimmäisen henkilökohtaisen Suomen-mestaruutensa vuonna 2001 ja on sen jälkeen voittanut Sirkkujen edustajana kuusi lisää. Minna Mäkelä voitti nuorten MM-kultaa all events -kilpailussa vuonna 2007 sekä naisten henkilökohtaisen Suomen-mestaruuden samana vuonna. Parien SM-kultaa Sirkkujen naiset ovat voittaneet vuosina 2002, 2004, 2005, 2007, 2008 ja 2013 sekä nelinaisjoukkueiden SM-kultaa 2003, 2004, 2005, 2006, 2008 ja 2009.


title: Aya: Elämää Yop Cityssä

text: Aya: Elämää Yop Cityssä on Marguerite Abouetin käsikirjoittama ja Clément Oubrerien piirtämä sarjakuvaromaani, joka ilmestyi Ranskassa 2006. Albumin on julkaissut suomeksi Arktinen Banaani vuonna 2010 ja suomentanut Kirsi Kinnunen. Tarina kertoo Abouetin synnyinkaupungin, Norsunluurannikon Abidjanin lähiön Yopougonin nuorien elämästä.


title: Big Time Rush

text: Big Time Rush (tunnetaan myös nimellä BTR) oli Nickelodeonin televisiosarja. Sarjan keskiössä on neljä jääkiekkopelaajaa – Kendall, James, Logan ja Carlos – ja heidän seikkailunsa Hollywoodissa. Sarjan ensimmäinen jakso esitettiin Nickelodeonilla 28. marraskuuta 2009 ja sitä tehtiin neljä tuotantokautta. Sarjan ensimmäisiä tuotantokausia esitettiin Suomessa suomenkielisellä jälkiäänityksellä.


title: Duncan Regehr

text: Duncan Peter Regehr on kanadalainen käsikirjoittaja sekä näyttelijä. Hänen tunnetuimpiin rooleihinsa kuuluvat Zorron rooli "Zorro"-televisiosarjassa vuodelta 1990 sekä kreivi Draculan rooli vuoden 1987 elokuvassa "Kauhukopla".


title: Night of Hunters Tour

text: Night of Hunters Tour oli yhdysvaltalaisen laulaja-pianisti Tori Amosin konserttikiertue, joka mainosti hänen 11. studioalbumiaan "Night of Huntersia". Kiertue kiersi Eurooppaa ja Pohjois-Amerikkaa vuonna 2011. Amos konsertoi myös Johannesburgissa ja Kapkaupungissa Etelä-Afrikassa. Kiertue alkoi 28. syyskuuta Helsingin jäähallista.


title: Night of Hunters Tour

text: Amosin säestäjänä kiertueella toimi Apollon Musagète -jousikvartetti. Night of Hunters oli Amosin ensimmäinen kiertue, jolla häntä säestivät jousisoittajat. Euroopan-kiertueella lämmittelijänä soitti brittiläinen laulaja-pianisti Mark Hole.


title: Pridi

text: Pridi (Pridi Phanomyong) (1900–1983) oli Thaimaan pääministeri vuoden 1946 vapaiden vaalien jälkeen. Hänen täytyi kuitenkin erota kuningas Ananda Mahidolin epäselvissä oloissa tapahtuneen kuoleman jälkeen vielä samana vuonna.


title: Pridi

text: Kiinalaista syntyperää oleva keskiluokkainen Pridi osallistui vuoden 1932 vallankaappaukseen, joka lopetti kuningas Rama VII:nnen absoluuttisen vallan ja muutti kuninkuuden perustuslailliseksi monarkiksi. Vallankaappauksen jälkeen siviilien luottamusta nauttiva Pridi sai uudistaa sosiaalilainsäädäntöä; hänen mukaansa kaikki kansalaiset olivat valtion palveluksessa. Pridi myös puolsi maaomaisuuden vapaaehtoista kansallistamista, minkä johdosta hänet ajettiin kommunismisyytösten avulla maanpakoon. Pridi sai palata takaisin maahan 1934, ja hänestä tuli Phahonin hallituksen sisäministeri.


title: Pridi

text: Thaimaa julisti sodan Englannille ja Yhdysvalloille 1942. Japanilaisten saavuttua maahan Pridi erotettiin ja siirrettiin muodolliseen Rama VIII:nnen neuvostoon. Virassaan Pridin olisi pitänyt allekirjoittaa sodanjulistukset, mutta hänen onnistui piiloutua ja niin hänen allekirjoituksensa väärennettiin asiakirjoihin. Tämä vapautti Pridin myöhemmin sotasyyllisyydestä.


title: Pridi

text: Lyhyen pääministerikautensa jälkeen Pridi perusti 1947 Kaakkois-Aasian liigan tukemaan naapurimaiden kamppailua entisiä siirtomaaisäntiä vastaan ja Phetsarath perustikin Laosin pakolaishallituksen Pridin suojeluksessa Bangkokissa.


title: Pridi

text: Helmikuussa 1949 laivaston upseerit yrittivät vallankaappauksen avulla nostaa Pridin takaisin valtaan. Hän joutui kuitenkin maanpakoon Kiinaan, missä julkaisi 1957 kirjan "Yhteiskunnan väliaikaisuus", jossa hän pyrki yhdistämään buddhalaisuutta ja marxilaisuutta. Myöhemmin, Thaimaan historian ensimmäisenä demokraattisena kautena Pridin maine palautui.


title: Soita minulle, Helena! (vuoden 1948 elokuva)

text: Soita minulle, Helena! on Hannu Lemisen ohjaama ja Adams Filmin tuottama suomalainen mustavalkoelokuva vuodelta 1948. Elokuva perustuu Aino Räsäsen samannimiseen romaaniin. Elokuvan ensi-ilta oli 29. lokakuuta 1948.


text: Menestysromaanin heppoista tarinaa on käsikirjoitukseen muokattu monin osin uudestaan. Elokuvan alkuperäinen filmimateriaali tuhoutui Adams Filmin tulipalossa 1959. Pääosaa näyttelee ohjaaja Hannu Lemisen puoliso Helena Kara. Elokuva on Rauli Tuomen viimeinen elokuva, hän kuoli seuraavan vuoden helmikuussa.


text: Aikalaiskriitikot kiinnittivät huomiota alkutekstin heikkouteen. Junalukemistoksi leimatun Räsäsen romaaninvalitsija Hannu Leminen ei ”käsikirjoituksen valitsijana – – anna erikoisen hyvää kuvaa taiteellisesta ambitiostaan” (Toini Aaltonen, "Suomen Sosialidemokraatti"). Kuvaaja Esko Töyri kuitenkin tunnustettiin osaajaksi monissa arvioissa, esimerkiksi Olavi Veistäjä ("Aamulehti") kirjoitti: ”Esko Töyrin kamera on vanginnut kauniita kesäisiä näkymiä - ne ovatkin filmin parasta katseltavaa.” Juha Nevalainen ("Ilta-Sanomat") näki myönteistä muutenkin: ”14 painosta viittaa selvästi siihen, että kansan mieli on nykyisin tällaisten ajasta irrallisten rakkauskertomusten luokse. Ja mikäpä siinä, eihän niistä sielulleen suurta vahinkoa saa.” Hän jopa luonnehti Lemisen ohjausta hienostuneeksi.


title: Fan Bingbing

text: Fan Bingbing (, s. 16. syyskuuta 1981 Qingdao, Shandong, Kiina) on kiinalainen näyttelijä ja laulaja.


title: Fan Bingbing

text: Fan opiskeli näyttelemistä Shanghain teatterikorkeakoulussa. Näyttelemisen hän aloitti televisiosarjassa "Huan zhu ge ge" vuonna 1997. Sarjan jälkeen Fan on näytellyt pääosin elokuvissa. Ensimmäinen merkittävä elokuvarooli oli Wu Yue elokuvassa "Cell Phone". Hänet palkittiin vuonna 2004 roolistaan Hundred Flowers -gaalassa parhaana näyttelijänä.


title: Fan Bingbing

text: Fanista on vireillä rikostutkinta. Hän katosi julkisuudesta vuonna 2018 heinäkuun alussa, mutta Kiinan sensuuria seuraavan Free Weibo -verkkosivuston mukaan veropetosta käsittelevästä rikostutkinnasta kertova kiinalaisen The Economic Observerin (jīngjìguānchá bào) artikkeli katosi pian ilmestymisensä jälkeen, samoin sosiaalisen median kommentit ovat kadonneet.


title: Liisa Vitali

text: Anna Liisa Vitali (9. marraskuuta 1918 Helsinki – 9. marraskuuta 1987) oli suomalainen korusuunnittelija.


title: Liisa Vitali

text: Liisa Vitalin isä oli maanmittausinsinööri Veikko Vitali, joka osti vuonna 1920 Sarkin tilan Someron Vilukselasta ryhtyen viljelemään sitä. Vanhempien kuoltua Liisa Vitali ja hänen veljensä Väinö jatkoivat tilanpitoa.


title: Liisa Vitali

text: Vitali aloitti metallinkäsittelyn harrastuksena suunnitellen ensin nappeja kuparista ja messingistä, mutta siirtyi vähitellen koruihin ja jalometalliin. Kimmokkeen korusuunnitteluun hän sai mahdollisesti somerolaiselta perhetutultaan Kaija Aarikalta, jonka yrityksessä Helsingissä hän työskenteli 1950-luvulla. Kun lypsykarjasta luovuttiin, korusuunnittelulle jäi enemmän aikaa. Ensin Vitalin koruja oli saatavissa vain suoraan tekijältä ja Aarikan myymälästä, mutta sitten Vitali solmi sopimuksen hämeenlinnalaisen Kultakeskuksen kanssa ja suunnitteli sille 1960–1970-luvuilla lukuisia korusarjoja, jotka menestyivät hyvin kaupallisesti ja saavuttivat mainetta myös maailmalla. Korunäyttelyitä oli Suomessa, Saksassa, Ruotsissa ja Britanniassa, ja koruja vietiin myös Ranskaan. Kesken parhaan luomiskautensa Vitali sairastui, ja elokuussa 1987 todettu haimasyöpä johti kuolemaan jo saman vuoden marraskuussa.


title: Liisa Vitali

text: 2000-luvulla Vitalin koruja on otettu uudelleen tuotantoon. Kun hänen kuolemastaan tuli vuonna 2012 kuluneeksi 25 vuotta, Somerolla järjestettiin taiteilijan muistonäyttely. Leeni Tiirakarin kirjoittama elämäkerta "Design Liisa Vitali" (Amanita 2012) esittelee tärkeimmät korusarjat ja uniikkikoruja.


title: Phahon

text: Phahon oli Thaimaan pääministeri vuosina 1933-38. Hän kuului kuningas Rama VII:n syrjäyttäneen vuoden 1932 vallankumouksen johtajiin yhdessä Phibunin ja Pridin kanssa. Pian valtaannousun jälkeen kolmikko kuitenkin hajosi, mikä johti mm. Pridin ajamiseen manpakoon. Lopulta sotilaat, joista varsinkin vanhempien upseerien tukea Phahon nautti, nostivat tämän pääministeriksi. Vaikka Thaimaassa järjestettiin vaalit 1933, 1937 ja 1938 Phahon jatkoi hallitsemistaan aina vuoteen 1938, jolloin hän jäi eläkkeelle ja uudeksi pääministeriksi valittiin Phibun.


title: RockMelt

text: RockMelt on verkkoselain, jossa on sosiaaliseen mediaan liittyviä ominaisuuksia. Se pohjautuu Googlen avoimen lähdekoodin Chromium-selaimeen. Sen kehittäjiä ovat Tim Howes ja Eric Vishria. Hanketta tukee Netscapen perustaja Marc Andreessen. RockMelt yhdistää netissä surffailun ja sosiaalisen median, etenkin Facebookin ja Twitterin. 8. marraskuuta 2010 selaimesta julkaistiin beta-versio. Julkinen versio selaimesta on tällä hetkellä saatavilla.


title: RockMelt

text: Artikkelin muokkaushetkellä RockMelt on päätynyt osaksi EU:n määräämää selainvalintaa..


title: Raision Jumpparit

text: Raision Jumpparit (RaJu) on raisiolainen vuonna 1987 perustettu voimisteluseura. RaJu koostuu noin 800 jäsenestä ja noin 40 valmentajasta, ohjaajasta ja muusta seuratoimijasta.


title: Raision Jumpparit

text: Raision Jumpparit järjestää jäsenilleen viikottaista harrasteliikuntaa. Liikuntalajit jakautuvat ikäryhmittäin lasten- ja nuortenliikuntaan ja aikuisten kuntoliikuntaan. Myös perheille on tarjolla perheliikuntaa. Seuran toimintaan kuuluu myös kevät- ja joulunäytös, joita on järjestetty Kerttulan liikuntahallissa.


title: Raision Jumpparit

text: Raision Jumppareilla on kilpatoimintaa joukkuevoimistelussa, telinevoimistelussa, rytmisessä voimistelussa, kilpa-aerobicissa ja showtanssissa.


title: Raision Jumpparit

text: Joulukuun 30. päivänä kokoontuivat Juha Heikkilä, Raimo Hillberg, Auli Raunio, Jorma Salospohja, Kari Seppälä ja Turun Urheiluliiton puheenjohtaja ja olympialaisten mitalivoimistelija Raimo Heinonen pohtimaan uuden voimisteluseuran perustamista. Jo saman iltana pidettiin perustamiskokokous, jossa muodostettuun johtokuntaan kutsuttiin lisäksi Pertti Pernaja, Ensio Rakkolainen, Lasse Tuominen ja Riitta Salospohja.


title: Raision Jumpparit

text: Seuran rekisteröidyttyä aloitettiin käytännön seuratoiminta tammikuussa 1988. Ensimmäisenä kautena jäseniä oli yhteensä noin 80 telinevoimistelussa ja vapaavoimistelussa. Seura sai myös vaativan tehtävän telinevoimistelun nuorten pohjoismaisten mestaruuskisojen järjestäjänä uudessa Kerttulan liikuntahallissa, jonka siivittämänä seura tuli nopeasti tunnetuksi suomalaisessa voimistelumaailmassa.


title: Raision Jumpparit

text: Seura kuului tällöin Suomen Valtakunnan Urheiluliiton kahteen lajiliittoon, Suomen Voimisteliliittoon ja Suomen Naisten Liikuntakasvatusliittoon. Ensimmäisen vuoden aikana kaikki valmentajat koulutettiin vähintään C-valmentajatasolle. Tätä tavoitetta on pyrittiin jatkamaan koko toiminnan aikana.


title: Raision Jumpparit

text: Lajivalikoimaan ilmestyi rytminen kilpavoimistelu, valmentajana Mari-Anne Anttonen.


title: Raision Jumpparit

text: Raision Jumppareiden vapaavoimistelijat kutsuttiin esiintymään Suomen Naisten Liikuntakasvatusliiton 90-vuotisjuhliin Finlandia-taloon.


title: Raision Jumpparit

text: Raision Jumppareilla oli keskeinen osa Raisiossa pidettyjen Koululiikuntaliiton kilpailuiden järjestämisessä. Kilpailuihin osallistui yli 900 osallistujaa.


title: Raision Jumpparit

text: Pertti Pernaja suunnitteli seuran ensimmäisen kankaisen rintamerkin.


title: Raision Jumpparit

text: Raision kaupungin koulujen kuntovoimistelutoiminta annettiin Raision Jumppareiden hoidettavaksi.


title: Raision Jumpparit

text: Raision Jumpparit alkoi laajeta jäsen- ja valmentajamäärältään. Tuuli Salospohjan suunnittelema verryttelypuku tuli seuran käyttöön.


title: Raision Jumpparit

text: Jäsenluku oli kohonnut 350 jäseneen. Valmentajia oli nyt 22.


title: Raision Jumpparit

text: Anna Laakso saavutti kirppusarjan mestaruuden rytmisessä kilpavoimistelussa. Myös monet muutkin tyttövoimistelijat menestyivät hyvin telinevoimistelussa.


title: Raision Jumpparit

text: Vapaavoimistelu laajeni käsittämään paraatityttöryhmän Sanna Innolan avustuksella.


title: Raision Jumpparit

text: Marjukka Ylikylä aloitti Raision Jumppareiden vanhempainyhdistystoiminnan.


title: Raision Jumpparit

text: Raision Jumpparit järjesti Suomen Naisten Liikuntakasvatusliiton mestaruuskilpailut 17.-18.4. Kerttulan liikuntahallissa. Kilpailuihin osallistui yli 100 joukkuetta.


title: Raision Jumpparit

text: Seuran voimistelijoista 40 osallistui lentopallon EM-kisojen yhteydessä esitettyyn Balloons-liikuntanäytökseen.


title: Raision Jumpparit

text: Rytmisen kilpavoimistelun Anu Savola ja Noora Lehtimäki valittiin kansalliseen valmennusrenkaaseen.


title: Raision Jumpparit

text: Pertti Pernaja suunnitteli seuralle oman viirin. Seura sai vuoden loppupuolella myös SNLL:n markkinointiviirin tunnustuksen toiminnastaan.


title: Raision Jumpparit

text: Tuuli Salospohja aloitti seuran aerobictoiminnan.


title: Raision Jumpparit

text: Jäsenmäärä kohosi yli neljänsadan. Seuran jäseniä osallistui ensimmäisen kerran kansainväliseen voimistelutapahtumaan Baltiska Spelen:iin Malmössä. Myös menestys teline-, vapaa- ja rytmisessä kilpavoimisteluissa kohosi.


title: Raision Jumpparit

text: Seura sai järjestettäväkseen Svolin joukkuevälinevoimistelun mestaruuskisat Kerttulan liikuntahallissa. Mukana oli 93 joukkuetta eri puolilta Suomea. Kilpailuissa nousi esiin Raision Jumppareiden 10-12-vuotiaitten vapaavoimistelujoukkue, joka valittiin hyvästä menestyksestä alueelliseen valmennusrenkaaseen. Joukkueen ohjaajina toimivat Meri Rytkönen ja Anna-Mari Manninen.


title: Raision Jumpparit

text: Raision Jumpparit järjesti myös rytmisen kilpavoimistelun ensimmäiset kansalliset syyskisat, joissa seuran nuoret voimistelijat saavuttivat useita mitalisijoituksia.


title: Raision Jumpparit

text: Sanna Innola osallistui ryhmänsä kanssa Espanjassa Alicanten voimistelujuhliin, jossa joukkue saavutti suurta huomiota sekä yleisöltä että tapahtuman järjestäjiltä.


title: Raision Jumpparit

text: Uusi Sanna Innolan ja Elina Naskin suunnittelema verryttelypuku otettiin käyttöön.


title: Raision Jumpparit

text: Seuraa alusta lähtien luotsannut puheenjohtaja Raimo Hillbergin luovutti puheenjohtajuuden Jorma Salospohjalle virkatehtäviensä laajenemisen takia.


title: Raision Jumpparit

text: Raision Jumppareiden Riitta Salospohja oli mukana loppunäytöksen koreografiryhmässä suomalaisen naisvoimistelun 100-vuotisjuhlassa Helsingissä. Seurasta osallistui tapahtumaan myös 20 voimistelijaa ja useita ohjaajia.


title: Raision Jumpparit

text: Noora Lehtimäki jatkoi menestystään sekä kotimaan että kansainvälisissä rytmisen kilpavoimistelun kilpailuissa. Noora osallistui Calaisin (Ranska) kutsukilpailuihin ja sijoittui kilpailuissa hyvin.


title: Raision Jumpparit

text: Aerobicin osaanottajamäärät kasvoivat voimakkaasti. Myös uuden lajin joukkueaerobicin pani alkuun Tuuli Salospohja.


title: Raision Jumpparit

text: Jäseniä yli 500, valmentajia 28.


title: Raision Jumpparit

text:
Noora Lehtimäki saavutti menestystä rytmisessä kilpavoimistelussa:
Juniorien SM-kilpailuissa neliottelussa 3. sija, finaaleissa kolme hopea- ja yksi pronssimitali. Calais`in kansainvälisissä kutsukilpailuissa 4-ottelussa 5.sija ja finaaleissa keilojen hopeamitali. Verviersin (Belgia) Europa Cup-kilpailussa neliottelussa 20. sija 61 osanottajasta. Romanian International Championships -kilpailussa neliottelussa 6. sija ja nauhaohjelmassa pronssimitali.


title: Raision Jumpparit

text: Raision Jumpparit tunnustettiin Suomen seuroista toiseksi parhaaksi rytmisen kilpavoimistelun juniorien alueella.


title: Raision Jumpparit

text: Suomen ensimmäiset joukkueaerobickisat järjestetään Raisiossa.


title: Raision Jumpparit

text: Raision Jumpparit saa Nuori Suomi ry:ltä sinettiseuratunnuksen.


title: Raision Jumpparit

text: Raision Jumppareiden showtanssiryhmä Show Dancers mukana esiintymässä Italian Riccionessa järjestettävässä kansainvälisessä Festival Del Sole -voimistelufestivaaleissa.


title: Raision Jumpparit

text: Noora Lehtimäki saavutti menestystä. Team Rhytmic cup -kilpailussa naru 1. sija, vanteella 3. sija ja nauhalla 4. sija. Naisten SM-kilpailut 8. sija ja maajoukkuepaikka. 10-12-vuotiaiden taitosarjan joukkue saavutti kultaa sekä Länsi- ja Sydän-Suomen yhteisissä aluemestaruuskilpailuissa, että Mustan Kissan Cupissa Mäntsälässä. Seuran 8-10-vuotiaiden joukkueet valittiin aluevalmennusrenkaaseen. Jenni Ketto palkittiin seuran hyvänä tsempparina.


title: Raision Jumpparit

text: Ohjaajia ja valmentajia seurassa yli 30. Tunneilla mukana myös apuohjaajia.


title: Raision Jumpparit

text: Sanna Sundberg valittiin seuran puheenjohtajaksi. Jenni Ketto saavutti Turun Pyrkivän 20. telinetemmellyksissä 2. sijan 1. luokassa 12.3.2000. 10-12-vuotiaiden taitosarjajoukkue saavutti kultaa Länsi-Suomen mestaruuskilpailuissa. Joukkuevoimistelun 14-16-vuotiaiden joukkue saavutti kultaa Länsi- ja Sydän-Suomen yhteisissä aluemestaruuskilpailuissa ja hopeaa Mustan Kissan Cupissa. 3-4-vuotiaille tytöille ja pojille tarkoitettu temppuiluryhmä aloittaa toimintansa.


title: Raision Jumpparit

text: Raision Jumpparit järjestivät valtakunnalliset Suomen Voimisteluliitto Svolin tyttökisat.


title: Hyoyeon

text: Kim Hyo-yeon (Hangul: 김효연; Hanja: 金孝淵; s. ), paremmin tunnettuna Hyoyeon, on eteläkorealainen laulaja, tanssija ja malli. Hän on tunnettu eteläkorealaisesta yhtyeestä Girls' Generation.


title: Hyoyeon

text: Hyoyeon syntyi Incheonissa, Etelä-Koreassa 22. syyskuuta, 1989. Hän on molempikätinen ja kasvoi yhdessä hänen vanhempiensa sekä pikkuveljensä Kim Min Gun kanssa. Hän koe-esiintyi SM Entertainmentille SM 2000 Casting Systemissä. Hyoyeon itse sanoi, että hänen ei ollut aikomus koe-esiintyä, mutta hänen äitinsä oli fani SM Entertainmentin yhtyeelle HOT:lle ja tuli toimistolle siinä toivossa, että ehkä saisi nähdä yhtyeen. Sen jälkeen Hyoyeon tanssi koe-esiintymisensä. Vuonna 2004, hänet lähetettiin opiskelemaan mandariinikiinaa Pekingiin, Kiinaan yhdessä Choi Siwonin kanssa. Hyoyeonin kiinalainen nimi on 孝渊 (Xiàoyuān) yksinkertaistetuissa kiinamerkeissä.


title: Hyoyeon

text: Hyoyeonin virallinen tanssikoulutus alkoi peruskoulussa. Hänen naapurustonsa pienessä hip-hop koulussa hän oppi Hip-Hopin, Jazzin ja Latinalaisen tanssin. Vuonna 1999, hän ilmottautui Winners Dance School kouluun, kuuluisaan tanssikouluun Etelä-Koreassa. Koulussa Hyoyeon tapasi Miss A:n Minin, jonka kanssa hän perusti tanssitiimin "Little Winners" (리틀위너스). Kaksikko esiintyi erilaisissa vitriineissä ja oli valokeilassa HipHoper.com:issa vuonna 2004.


title: Hyoyeon

text: Hyoyeon sai tanssiopetusta Electric Boogaloosilta ja kuuluisilta koreografeilta, kuten Kim Hye Rangilta, Poppin Seeniltä, Kwang Hoolta, Poopin DS:ltä, Kwon Seok-Jiniltä ja Black Beatin Shim Jae Wonilta. Hän myös työskenteli yhden Justin Timberlaken koreografeista ja muutaman ulkomaisen opettajan kanssa.


title: Hyoyeon

text: Vuonna 2007, Hyoyeon tiimiytyi Jae Wonin kanssa tanssiyhteistyölle "Anonymous".


title: Hyoyeon

text: 7. maaliskuuta 2010, Hyoyeon näytteli cameo-roolia SBS Oh My Lady!:ssä, jonka pääosissa olivat Choi Siwon ja Chae Rim sekä Girls' Generationin jäsenet Jessica ja Sooyoung.


title: Rainbow Warriorin tapaus

text: Rainbow Warriorin tapaus sattui 10. heinäkuuta 1985, kun Ranskan ulkoinen tiedustelupalvelu DGSE teki pommi-iskun Greenpeacen Rainbow Warrior -alusta vastaan Aucklandin satamassa Uudessa-Seelannissa. Valokuvaaja Fernando Pereira sai surmansa räjähdyksessä, ja tapauksen jälkeen Uuden-Seelannin poliisi pidätti kaksi ranskalaista agenttia tuhopoltosta ja murhasta epäiltynä. Agentit saivat lopulta taposta kymmenen vuoden vankeusrangaistuksen, josta he kuitenkin Ranskan painostuksen takia istuivat vain kaksi vuotta. Tapauksesta syntynyt skandaali vaikutti Ranskan puolustusministeri Charles Hernun eroamiseen.


title: Rainbow Warriorin tapaus

text: Uudessa-Seelannissa Rainbow Warriorin tapausta on kuvailtu hiljaiseksi itsenäisyyssodaksi. Maassa koettiin, että aiemmin liittolaisina pidetyt Iso-Britannia ja Yhdysvallat jättivät Uuden-Seelannin yksin Ranskan painostuksen armoille. Vaikka hyökkäys tehtiin Greenpeacea vastaan, sen tunnettiin kohdistuneen myös Uutta-Seelantia vastaan.


title: Rainbow Warriorin tapaus

text: Ranska ja Greenpeace olivat kahakoineet jo ennen Rainbow Warriorin tapausta, koska Greenpeace oli vastustanut Ranskan Tyynellämerellä suorittamia ydinkokeita ja ylipäätään ydinvoimaa. Vuonna 1972 Greenpeace väitti, että ranskalainen miinanraivaaja oli törmännyt tahallaan järjestön "Greenpeace III" -nimiseen alukseen sen ollessa matkalla vastustamaan Ranskan ydinkokeita. Vuotta myöhemmin Greenpeacen mukaan ranskalaiset kommandot olivat nousseet alukseen ja pahoinpidelleet miehistöä. Muutamia vuosia aiemmin myös Rainbow Warriorin oli väitetty joutuneen törmäyksen kohteeksi, kun se oli yrittänyt tukkia tien ydinjätettä kuljettaneelta laivalta Cherbourgissa. Vuonna 1985 Greenpeace suunnitteli lähettävänsä laivaston Rainbow Warriorin johdolla Ranskan ydinkoealueelle eteläiselle Mururoan atollille Tyynellemerelle Uudesta-Seelannista käsin. Ranskassa tämä herätti huolta erityisesti siksi, että Rainbow Warriorilla epäiltiin olevan laitteistoa, jolla voitaisiin mitata ydinkoealueen radioaktiivisuutta. Greenpeace olisi voinut julkistaa mittaustiedot ja väittää, että radioaktiivisuus olisi uhka ydinkoealueen lähistön saarten asukkaille.


title: Rainbow Warriorin tapaus

text: DGSE huolestui entisestään, kun Rainbow Warrior vieraili samana vuonna Vanuatulla. Maan pääministerinä toimi tuolloin Walter Lini, jolla oli läheiset suhteet Neuvostoliittoon, Kuubaan ja Libyaan. Maassa oli jopa käynyt libyalainen delegaatio, joka tutki mahdollisuuksia puuttua Uuden-Kaledonian itsenäisyysliikkeeseen ja Papualla Indonesian vastaiseen toimintaan. Libyalaisten delegaatiosta saatiin tosin tietää vasta kaksi vuotta Rainbow Warriorin tapauksen jälkeen. Joka tapauksessa DGSE:n johtajan avustaja kenraali Roger Emin määräsi Rainbow Warriorin tarkkailuun. Operaatiota alkoi hoitaa eversti Serge Codet, joka sai johdettavakseen erikoisjoukkoja Corcetten leiriltä läheltä Orléansia.


title: Rainbow Warriorin tapaus

text: Ensimmäinen Uuteen-Seelantiin saapunut Codet'n joukon jäsen oli luutnantti Christine Cabon, joka tuli maahan huhtikuun puolivälissä peitenimellä Fredérique Bonlieu. Cabonin rooli operaatiossa on jäänyt hämäräksi. Hän esiintyi geologina ja ympäristöasioiden tukijana ja tutustui nopeasti Greenpeacen edustajiin. Lopulta hän liittyi järjestöön väliaikaisena avustajana. Hän kuitenkin lähti Uudesta-Seelannista toukokuussa Tahitille. 22. kesäkuuta DGSE lähetti Ranskan Uuteen-Kaledoniaan rekisteröidyn jahti "Ouvean" Uuteen-Seelantiin, jossa se jäi syrjäiseen Parengarengan satamaan maan pohjoisosaan. Mukana oli viisi ranskalaista, heidän joukossaan ylikersantti Roger Verge ja kaksi kersanttia, joilla oli yhteys Aspretton sukeltajakouluun Korsikalla. Ranskalaisten tehtävä oli raportoida Greenpeacen aluksista ja saada selville, olisiko Greenpeacen laivaston mukaan mahdollista soluttaa ranskalaisten laiva, mahdollisesti näiden suunnitelmien sotkemiseksi. Toinen vaihtoehto oli yrittää saada Verge jonkin Greenpeacen laivan kapteeniksi. Samoin 22. kesäkuuta maahan saapui myös Ouvean miehistöstä erillinen joukko, ranskaa puhunut pariskunta, joilla oli Sveitsin passit. Passeissa oli nimet Alain Jacques ja Sophie-Claire Turenge. He tulivat Aucklandiin ja kertoivat olevansa häämatkalla. Todellisuudessa molemmat olivat DGSE:n upseereja, majuri Alain Mafart ja kapteeni Dominique Prieur. Mafart oli toiminut DGSE:n laivastokoulussa ohjaajana, ja Prieur oli naimisissa Ranskan puolustusministeriön työntekijän kanssa. Rainbow Warriorin tapauksen jälkeen Ranska antoi selvityksen, jonka mukaan parin tehtävä oli raportoida Rainbow Warriorin mukaan lähtevien laivojen lukumäärästä ja niiden ominaisuuksista.


title: Rainbow Warriorin tapaus

text: 28. kesäkuuta "Ouvea" purjehti Whangareihin, noin sadan kilometrin päähän Aucklandista. Siellä yksi sen kapteeneista vuokrasi auton ja matkusti seuraavan viikon aikana noin 1 400 kilometriä, mutta syytä ei tiedetä.


title: Rainbow Warriorin tapaus

text: 6. heinäkuuta Rainbow Warrior saapui Vanuatulta Aucklandin satamaan. Ranskalaiset alkoivat valvoa sitä ja yrittivät saada selville, oliko Uuden-Seelannin hallitus sotkeutunut jotenkin asiaan, sillä maan pääministeri David Lange oli ottanut kantaa ydinvoimaa vastaan.


title: Rainbow Warriorin tapaus

text: Kolme päivää Rainbow Warriorin saapumisen jälkeen "Ouvea" lähti Uudesta-Seelannista kohti Australialle kuuluvalle Norfolkinsaarta. Seuraavana päivänä Rainbow Warrior upotettiin magneettisilla miinoilla. Ensimmäinen räjähdys tapahtui vesirajan alapuolella. Laivassa olleet 12 miehistön jäsentä pakenivat, lukuun ottamatta portugalilaista valokuvaaja Fernando Pereiraa, joka meni kannen alle ja yritti pelastaa kameransa. Silloin tapahtui toinen räjähdys, ja Pereira sai surmansa.


title: Rainbow Warriorin tapaus

text: Poliisi pidätti Mafartin ja Prieurin muutaman tunnin kuluttua asuntovaunusta lähellä satamaa. Satamaan oli jätetty pelastusliivit, kumivene ja paineilmapullo, jotka olivat kaikki Ranskan laivaston käyttämää tyyppiä. Parin hallussa olleiden puhelinnumerojen avulla selvisi, että he työskentelivät Ranskan tiedustelupalvelulle. Uuden-Seelannin tiedustelupalvelu puolestaan selvitti, että pari oli soittanut DGSE:n numeroon eräästä hotellista.


title: Rainbow Warriorin tapaus

text: 15. heinäkuuta Mafart ja Prieur saivat syytteet väärien passien hallussapidosta, ja samalla Uuden-Seelannin poliisi lähetti miehiään kuulustelemaan Ovean miehistöä Norfolkinsaarelle. 23. heinäkuuta Mafart ja Prieur saivat syytteet tuhopoltosta ja murhasta, ja heidät passitettiin Aucklandin Mount Edenin vankilaan. Kolme päivää myöhemmin Ouvean miehistöstä annettiin etsintäkuulutukset samoista rikoksista epäiltyinä. Tuolloin Ouvean yhteyksistä asiaan oli jo kerätty todisteita.


title: Rainbow Warriorin tapaus

text: 27. heinäkuuta annettiin etsintäkuulutus myös Fredérique Bonlieusta, joka tuolloin työskenteli arkeologisilla kaivauksilla Israelissa. Uuden-Seelannin poliisi pyysi Israelin poliisia ottamaan Bonlieun haltuunsa kuulusteluja varten, mutta hän lensi sitä ennen New Yorkiin. Samaan aikaan Uuteen-Kaledoniaan matkalla ollut "Ouvea" katosi merellä, ilmeisesti miehistönsä upottamana. Miehistö oli ilmeisesti järjestänyt siirtymisen toiseen laivaan.


title: Rainbow Warriorin tapaus

text: Kun Rainbow Warriorin tapaus levisi uutisiin Ranskassa, maan puolustusministeriö yritti salata tiedon siitä, että kaksi iskusta pidätettyä olivat DGSE:n jäseniä. Presidentti François Mitterrand pyysi pääministeri Laurent Fabiusta järjestämään tapauksen tutkinnan, ja tämä puolestaan pani asialle entisen Élysée-palatsin pääsihteerin Bernand Tricot'n. Samaan aikaan Ranskan media levitti tietoja, joista ainakin osa oli DGSE:ltä peräisin. Pariin otteeseen tapauksesta yritettiin syyttää Britanniaa. Ensin vihjailtiin, että Britannia saattaisi olla vastuussa koko iskusta, ja sitten Britanniaa syytettiin siitä, että se oli luovuttanut tietoja Ranskan operaatiosta Uudelle-Seelannille. Britannian iskun motiiviksi väitettiin yritystä kostaa Ranskalle sen Argentiinalle myymiä Exocet-ohjuksia, joita Argentiina käytti menestyksekkäästi Falklandin sodassa. Kuitenkin ainoa todiste, joka yhdisti britit iskuun, oli kumivene, joka oli löytynyt satamasta pian iskun jälkeen. Vene oli ostettu Brentistä Pohjois-Lontoosta. Myyjä muisti veneen ostajan puhuneen ranskaa ja väitti tunnistavansa hänet Alain Mafarin valokuvasta. Ranskalaiset väittivät Mafairin paljastuttua, että veneen myyjä oli entinen brittien agentti. Britannian puolustusministeri Geoffrey Howe kuvaili ranskalaisten syytöksiä absurdeiksi televisiolle antamassaan haastattelussa.